Ketampanan Rasulullah S.A.W Mengatasi Ketampanan Nabi Yusof A.S

1) Para Anbiya’ عليهم الصلاة والسلام sememangnya mempunyai kelebihan yang berbeza di antara satu sama lain,sebagai bahagian dari keluasan rahmat Allah جلا جلاله .Firman Allah:تِلۡكَ ٱلرُّسُلُ فَضَّلۡنَا بَعۡضَهُمۡ عَلَىٰ بَعۡضٖۘ مِّنۡهُم مَّن كَلَّمَ ٱللَّهُۖ وَرَفَعَ بَعۡضَهُمۡ دَرَجَٰتٖۚ

Demikianlah para Rasul itu,Kami lebihkan sebahagian daripada mereka atas sebahagian yang lain (dengan kelebihan-kelebihan yang tertentu). Di antara mereka ada yang Allah berkata-kata dengannya, dan ditinggikanNya (pangkat) sebahagian daripada mereka beberapa darjat kelebihan (Al Baqarah 253)

2) Ketampanan Sayyiduna Yusuf على نبينا و عليه السلام hanya digambarkan secara ringkas di dalam Al Qur’an, berdasarkan reaksi wanita-wanita Mesir yang terpesona dengan ketampanan Baginda sehingga mereka melukakan tangan-tangan mereka ketika melihat Baginda.

3) Sedangkan kesempurnaan serta ketampanan wajah Sayyiduna Muhammad ﷺ pula diperincikan oleh para Sahabat رضوان الله عليهم أجمعين dengan pelbagai sifat yang menunjukkan keagungan Baginda serta mengagumkan setiap mata yang melihat,tanpa mengira jantina mahupun umur,baik kawan ataupun musuh.

Perhatikan keterangan berikut;

a)Kata Sayyiduna ‘Ali رضي الله عنه و كرم الله وجهه:

من رآه بديهة هابه ومن خالطه معرفة أحبهSesiapa yang melihat Baginda (buat kali pertama) pasti akan tertunduk kerana kehebatan Baginda, sedangkan sesiapa yng telah terbiasa bergaul dengan Baginda akan jatuh cinta. (Riwayat Imam At-Turmudzi رحمة الله عليه di dalam Jami’ dan Syamaail beliau)

b)Kata Sayyiduna Jabir bin Samurah رضي الله عنه:فله عندي أحسن من القمرBaginda pada pandanganku lebih indah dari Bulan(Riwayat Imam At-Turmudzi رحمة الله عليه di dalam Jami’ dan Syamaail beliau)

c)Kata Sayyiduna Hind bin Abi Halah رضي الله عنه:يتلألأ وجهه تلألؤ القمر ليلة البدرBercahaya wajah Baginda seakan-akan bersinarnya bulan pada malam ia mengambang(Riwayat Imam At-Turmudzi رحمة الله عليه di dalam Syamaail beliau)

4) Kesempurnaan dan ketampanan wajah Sayyiduna Muhammad ﷺ tidak menatijahkan perasaan berahi serta bersyahwat kepada setiap mata yang memandang kepada Baginda, bersalahan dengan reaksi isteri Al Aziz yang bergoncang nafsunya selepas melihat kepada wajah Sayyiduna Yusuf على نبينا و عليه السلام.

Maka dengan penjelasan ringkas ini mudah-mudahan dapatlah difahami mengapa kami katakan, bahkan kami meyakini bahawa ternyata ketampanan Sayyiduna Muhammad ﷺ itu ternyata mengatasi Sayyiduna Yusuf على نبينا و عليه السلام berdasarkan dalil-dalil yang kami kemukakan di atas.والله أعلم.


Kerajaan Chakri Atau Kerajaan Rattanakosin?

Raja-raja Sukhothai adalah daripada dinasti Phra Ruang… Sukhothai tu nama tempat, juga nama kerajaannya.

Raja-raja Rattanakosin pula adalah daripada dinasti Chakri… Rattanakosin tu nama tempat, juga nama kerajaannya.

Artikel hari ni nak cerita apa itu Rattanakosin sebenarnya dan kenapa adalah tak tepat dipanggil kerajaan Chakri (walaupun taklah salah yang fatal).

Soalan utama, kenapa dinasti Chakri sepatutnya dipanggil kerajaan Rattanakosin?

Sebabnya, Rattanakosin ini nama kota yang dibina khas di tengah Bangkok dan menjadi pusat pemerintahan raja-raja dinasti Chakri. Ramai yang tak tahu fakta ni, sebenarnya Rama I iaitu raja Chakri yang pertama obses dengan kota Ayutthaya yang dikelilingi air, seperti sebuah pulau. Jadi apa yang Rama I suruh buat bila dia naik takhta? Bina terusan/sungai buatan keliling satu kawasan yang luas, kawasan yang bakal menjadi kota Rattanakosin ni.

Sebab itulah ada perkataan ‘ko’ yang bermaksud pulau, Koh Samui, Koh Lipe, Koh Phangan, samalah tu maksudnya… nampak tak?

Bijak sebenarnya Rama I ni sebab terusan ini juga bertindak sebagai penampan daripada serangan musuh, bukan saja-saja dia buat. Rama I ni pun ada pengalaman ketenteraan yang luas, kerana dia adalah jeneral perang Raja Thaksin sebelum tu, bukan calang-calang orangnya dia ni.

Kota Rattanakosin ni dibina dengan darah dan airmata. Seramai 10,000 orang tahanan perang Khmer dan seramai 5, 000 orang tahanan perang Lao dari Vientiane dibawa ke sini dan dikerahkan tenaga mereka, sama lagaknya dengan tentera Jepun yang membawa tahanan perang British ke Burma untuk membina landasan kereta api maut.

Ada 14 menara tinjau dibina oleh tahanan ini namun, hanya dua sahaja yang tinggal kini, iaitu Pom Mahakan dan Pom Phrasumane. Batu-bata sisa runtuhan kota Ayutthaya yang dimusnahkan oleh kerajaan Konbaung Burma dihanyutkan ke hilir Sungai Chao Phraya dan digunakan kembali untuk membangunkan Rattanakosin dan Bangkok.

Satu lagi fakta menarik tentang orang Tai ni, mereka suka bagi nama gah-gah pada benda-benda yang mereka banggakan. Oleh sebab itu, nama Bangkok sebenarnya panjang…. panjang sangat, iaitu;

‘Great city of angels, the supreme repository of divine Jewels, the great land unconquerable, the grand and prominent realm, the royal and delightful capital city full of nine noble gems, the highest royal dwelling and grand palace, the divine shelter and living place of reincarnated spirits’.

Orang Tai pada mulanya memanggil kota ini sebagai Krung Thep atau ‘City of Angels’ tetapi orang Portugis memanggilnya Bangkok pada abad ke-16. Nama Bangkok ini lekat sampai sekarang!

Akhir kata, gunalah kata gelar kerajaan Rattanakosin apabila membicarakan tentang ‘kerajaan’ Chakri ini, sepertimana kita menggelar kerajaan Sukhothai dan bukan ‘kerajaan’ Phra Ruang.


Kenapa Amerika Syarikat Ialah Jelmaan Empayar Rom Silam?

Perasan tak, kat dinding belakang tempat presiden US bagi ucapan di dewan House of Representatives, ada dua corak hiasan besar.

Corak ni namanya “fasces”. Ia merupakan lambang yang berasal dari Tamadun Rom.

Apa kaitan US dengan Rom?

Fasces adalah alat kebesaran penguasa pada zaman Republik Rom (509-27 Sebelum Masihi). Pengawal pengiring (lictor) kepada penguasa akan membawa fasces ke mana saja penguasa pergi.

Lagi tinggi jawatan, lagi banyak fasces. Praetor ada 6. Consul ada 12. Diktator ada 24.

Dari fasces inilah datangnya istilah “fasisme”. Diktator Itali semasa 1920-1930an, Benito Mussolini menjadikan fasces sebagai lambang gerakan dia, maka dia dan pengikutnya digelar sebagai “fasis”.

Selain fasces, lambang helang pada jata negara US dan atas cokmar (mace) dewan House of Representatives juga menyerupai lambang helang Rom.

Nama bangunan Kongres iaitu Capitol dinamakan sempena Capitoline Hill, nama sebuah bukit di Rom. Reka bentuk Capitol juga berasaskan seni bina Neo-Classical yang meniru unsur-unsur bangunan Rom.

Sistem politik US dan Rom juga ada banyak persamaan. Fungsi Presiden, Senate dan House di US adalah mirip dengan Consul, Senate dan Assembly di Rom.

Cuma bezanya di Rom ada 2 consul yang berkhidmat untuk 1 tahun saja. Presiden pula hanya ada seorang, berkhidmat untuk 4 tahun.

Semua ini bukan kebetulan tapi disengajakan oleh para pengasas (Founding Fathers) US yang kebanyakannya adalah pencinta tamadun Rom (Romanophile).

Para pengasas US menganggap Republik Rom sebagai tamadun agung yang wajar dicontohi. Kemerdekaan US daripada UK pada 1783 membolehkan mereka bereksperimen untuk mewujudkan sebuah republik ikut model Rom.

Mereka juga dipengaruhi oleh Montesquieu, pemikir Perancis yang terkenal dengan idea “separation of powers” dan “checks and balances”. Orang selalu ingat idea-idea ni idea original Montesquieu, sebenarnya dia pun merujuk institusi Rom.

Montesquieu menyediakan teori, para pengasas US melaksanakan secara amali. Cuma mereka tidaklah ikut Rom bulat-bulat.

Contoh, mereka anggap penggal Consul yang bertempoh setahun tak dapat mewujudkan kerajaan yang stabil dan berkesan, maka dilanjutkan kepada 4 tahun. Kewujudan 2 ketua kerajaan akan membawa perpecahan, maka 2 Consul digantikan oleh 1 Presiden.

Di Rom hanya aristokrat (patrician) boleh jadi Senator. Di US semua orang sama rata (kecuali hamba berketurunan Afrika), jadi semua layak jadi Senator.

Tapi penggal Senator dijadikan lebih lama berbanding ahli House of Representatives (2 tahun), supaya Senator ni berfikiran lebih jauh dan matang (ciri aristokrat), bagi mengimbangi House yang lebih demokratik.

Semua ini ada dibahas dalam The Federalist Papers yang dikarang oleh penggubal utama perlembagaan US tahun 1789 iaitu Alexander Hamilton, John Jay dan James Madison. Mereka menulis di bawah nama pena “Philo-Publius”, merujuk kepada pengasas Republik Rom bernama Publius.

Beli sebelum 5 November, boleh dapat diskaun RM8. Boleh beli sekali juga dengan KITAB TAMADUN MONGOL.

Beli (pratempah) di:


Kisah Undi Tidak Percaya Di Jerman

Helmut Schmidt merupakan Canselor Jerman yang diabadikan dalam sejarah sebagai satu-satunya ketua kerajaan digulingkan melalui undi tidak percaya.

Karier politik beliau menjadi serius pada Oktober 1969 apabila diserap masuk dalam Kabinet Willy Brandt sebagai Menteri Pertahanan.

Lima tahun kemudian, Brandt terpaksa meletakkan jawatan sebab skandal pengintipan. Dan Schmidt dijadikan Canselor secara rasmi pada 16 Mei 1974.

Pilihanraya 1976 dan 1980 memberikan Schmidt mandat sempurna. Schmidt menggunakan kaedah Keynes dalam dasar-dasar kewangannya.

Kadar pengangguran ialah masalah paling utama kerajaa Schmidt – dan pengurangan cukai pendapatan dan harta, bersertakan program pelaburan kerajaan menciptakan 300,000 peluang pekerjaan (Walker, et al., 1984).

Untuk mencapai angka ini, Schmidt telah melebarkan defisit fiskal. Tetapi Jerman juga berjaya mengharungi dua krisis bahan api yang merosakkan ekonomi global dalam dekad 1970-an.

Tetapi bermula 1980-an, Schmidt berdepan dengan masalah buatan sendiri. Defisit fiskal telah menyusahkan hidup orang Jerman dengan pemotongan pelbagai jenis subsidi. Manfaat sosial untuk kanak-kanak dan warga emas pun ditarikbalik.

Dan Schmidt berdepan dengan rekahan dalam gabungan partinya sendiri. Kerajaan Schmidt berdiri di atas gabungan Parti Demokratik Sosial (SPD) iaitu parti Schmidt dan Parti Demokratik Bebas (FDP). SPD menentang dasar keselamatan Schmidt yang disokong FDP. SPD menentang pengurangan bajet kerajaan. Dan FDP mahukan dasar penjimatan.

Jadi pada Februari 1982, Schmidt berdepan dengan masalah besar. Pilihanraya 1980 menyaksikan pertembungan tiga penjuru antara SPD, FDP dan Kesatuan Demokratik Kristian (CDU)/Kesatuan Sosial Kristian (CSU).

Gabungan CDU/CSU mendapat undi sebanyak 237 kerusi tetapi pemimpin Franz-Josef Strauss memerlukan 260 kerusi di Bundestag untuk membentuk kerajaan.

Strauss memerlukan Schmidt (SPD) atau Hans-Dietrich Genscher (FDP) untuk melepasi garisan majoriti. Tetapi SPD dan FDP mengulangi semula pendekatan 1976 untuk kekal di ibu negara Bonn.

Jadi apabila SPD dan FDP berantakan, CDU/CSU pun mendapat manfaat. Undi tidak percaya diusahakan terhadap Schmidt pada February 1982 yang gagal mencapai matlamat.

Kerajaan Schmidt meneruskan mandatnya sehinggalah satu lagi tik4man undi tidak percaya pada 17 September 1982. Kali ini masalah lebih kronik kerana gabungan antara SPD dan FDP telah terburai. Empat menteri FDP meninggalkan kabinet Schmidt.

Dan FDP pula sedang berunding sebuah gabungan bersama CDU/CSU sementara Schmidt mengetuai kerajaan minoriti.

Pada 1 Oktober 1982, Bundestag meluluskan undi tidak percaya terhadap Schmidt. Beliau telah kehilangan majoriti buat julung kalinya dalam sejarah Jerman perkara sebegini berlaku (Eisel, 2012).

Undi tidak percaya ini berlaku kerana FDP sudah tidak lagi merestui dasar ekonomi SPD yang terbelah juga angkara perletakan senj4ta nuclear NATO di Jerman. Kejatuhan kerajaan Schmidt bermakna CDU/CSU bergabung dengan FDP.

Oleh kerana CDU/CSU mempunyai majoriti jauh lebih besar, pemimpin gabungan tersebut dilantik sebagai pengganti. Dalam pilihanraya 1980, Strauss menjadi calon gabungan untuk Ketua Kerajaan.

Beliau sudah tidak lagi ingin memimpin negara, hanya berminat untuk menjadi Menteri-Presiden Bavaria. Maka orang kedua gabungan iaitu Helmut Kohl dilantik Ketua Pembangkang dan kemudian susulan undi tidak percaya Canselor Jerman Barat.

Disebabkan pembentukan kerajaan tidak dibuat berdasarkan majoriti tulen, Kohl menjaminkan pilihanraya pantas dalam masa terdekat.

Schmidt yang digulingkan pada 1 Oktober 1982 berundur daripada SPD, digantikan Hans-Jochen Vogel. Pilihanraya dianjurkan pada 6 Mac 1983, menyaksikan sekali lagi belitan perlembagaan.

Kohl gagal mendapat majoriti dengan 237 kerusi sahaja. Vogel (SPD) menimang 228 kerusi.

Maka CDU/CSU dan SPD sekali lagi perlu mendapatkan Genscher daripada FDP untuk membentuk kerajaan. Kohl mengangkat sumpah kemudian selepas memenangi sokongan FDP.

RUJUKAN:

Eisel, J. (2012, September 28). Deutscher Bundestag – Das Misstrauensvotum gegen Helmut Schmidt. Bundestag. Retrieved from https://www.bundestag.de/dokumente/textarchiv/2012/40797914_kw40_misstrauensvotum_kalenderblatt-209576 (dibantu Google Translate)

Walker, R., et al. (1984). Responses to Poverty: Lessons from Europe. Fairleigh Dickinson University Press. Pp. 163-170.


Kaum Khazar (650 – 969): Nenek Moyang Yahudi Ashkenazi?

Kaum Khazar adalah salah satu kaum Turki dengan kehidupan semi-nomad yang penah menubuhkan sebuah kerajaan terkaya meliputi tenggara Rusia Eropah (barat negara Rusia) pada lewat abad ke-6 Masihi. Kerajaan yang kaum Khazar tubuhkan adalah kerajaan terkuat dari segi politik selepas tumpaskan empayar barat Turki. Disebabkan kerajaan tersebut berada dalam Laluan Sutera menghubungkan Eropah Timur dan Asia, ia menjadi sebuah kerajaan perdagangan utama di zaman pertengahan Eropah, menjadi talian perdagangan antara China, Timur Tengah, dan kerajaan Kievan Rus’. Selama tiga abad, kerajaan Khazar menjadi sebuah empayar yang mendominasi timur Krimea dan utara pergunungan Kaukasus.

Kerajaan Khazar telah lama menjadi ‘buffer state’, iaitu kerajaan atau negara penghalang kepada ketiga-tiga kuasa iaitu kerajaan Byzantine, para puak nomad di utara, dan kerajaan Khalifah Umayyah setelah menjadi proksi Byzantine bagi menentang kemaraan Empayar Parsi Sasanid. Setelah memutuskan hubungan dengan Byzantine sekitar tahun 900, Byzantine mempergunakan orang Alan, salah satu puak nomad Iran menentang Khazar, memaksa Khazar berundur dari menguasai Krimea dan Kaukasus. Ketika kerajaan Kievan Rus’ semakinm memuncak, empayar Khazar menjadi sejarah.

Bagi menjejaki bahasa kaum Khazar, ia amat sukar kerana ketiadaan orang asal yang mengamalkan bahasa tersebut dan kemajmukan kerajaan Khazar serta pengunaan lebih dari satu bahasa menyukarkan lagi pengkajian. Namun apa yang pasti adalah kaum Khazar mengamalkan sebuah agama bernama Tengrism, sebuah agama orang nomad Aisa Tengah yang meliputi animism, kebomohan, polytheism dan monotheism. Agama ini juga diamalkan oleh kaum Hun dan Mongol. Masyarakat kerajaan Khazar yang majmuk juga menyebabkan berlakunya kemajmukan agama yang diamalkan rakyat selain Tengrism iaitu agama Yahudi, Kristian, dan Islam bawaan para pedagang. Ahli akademik Sepanyol berbangsa Yahudi pada zaman pertengahan seperti Judah Halevi dan Abraham ibnu Daud menyatakan bahawa ramai kerabat pemerintah Khazar menganut agama Yahudi namun agama utama kerajaan masih tidak diketahui.

SEBELUM KHAZAR

Sebenarnya, penubuhan kerajaan Khazar diasaskan oleh persekutuan orang-orang nomad berbangsa Turki yang menetap di utara China dan selatan Siberia. Kaum nomad Oguric, Saragus, Onogurs, dan Bulgar terpaksa bermigrasi ke barat akibat serangan kaum Sabir yang mana kaum ini juga tengah melarikan diri dari serangan persekutuan Asian Avar. Kaum-kaum nomad Turki tersebut menetap di kawasan Laut Caspian dan Laut Hitam pada tahun 463.

Kemudian kaum Aryan, kaum Mongol, kaum berbahasa Uralic dan Palaeo-Siberian menyertai persekutuan orang Turki setelah mereka menumbangkan Empayar Rouran pada tahun 552. Persekutuan orang Turki ini seterusnya diketuai oleh kaum kerabat diraja Ashina. Sepanjang migrasi, persekutuan ini tiba di tanah kaum Akatziroi yang bertempat di utara Laut Hitam. Kemudian pada tahun yang sama tertubuhlah empayar Turkic atau Gokturk, empayar pertama orang Turki terbesar dalam sejarah, dari utara China ke kawasan Laut Hitam

Perenggan seterusnya tentang sejarah empayar Gokturk kerana kita kena fahami dahulu kronologi sebelum penubuhan empayar Khazar. Tahun 568 empayar Turkic menjadi goyah setelah membuat hubungan diplomatic dengan Byzantine bagi menentang empayar Parsi sehingga wujudnya perang antara para veteran dari timur empayar dan kaum muda dari barat empayar. Tahun 584 setelah kemangkatan Khagan keempat iaitu (maharaja) Taspar, konflik sekali lagi timbul terhadap perlantikan Khagan antara pilihan dari kerabat diraja, Khagan Apa dengan pilihan dari majlis tertinggi, Khagan Ishbara.

Dari konflik perebutan takhta itu, wujudlah dua kuasa iaitu Empayar Barat Turki dan Empayar Timur Turki (609). Empayar Timur Turki telah diserap masuk sebagai negeri milik dinasti Tang pada tahun 630 setelah tewas dalam siri peperangan. Kemudian maharaja Taizong dari dinasti Tang mahu menumpaskan saki-baki empayar Turki terutamanya Empayar Barat Turki yang semakin lemah. Di sini barulah kesatuan Khazar wujud bagi menentang sebarang kemaraan tentera Tang dengan mengambil alih empayar barat tersebut.

Setelah menguasai kawasan Volga di timur dan kawasan Sungai Danube dan Dniepr di barat oleh kesatuan kaum Turki Onogur dan Bulgar, wujudlah kerajaan Khazar menggantikanEmpayar Barat Turki pada tahun 650. Bahasa kesatuan Onogur-Bulgar dikatakan menjadi bahasa lingua franca Khazar. Ramai sejarahwan melihat zaman Kerajaan Khazar sebagai Pax Khazarica keranastatusnya sebagai kerajaan yang kaya dengan aktiviti perdagangan Jalan Sutera tanpa sebarang konflik perang.

EKONOMI MENGKAYAKAN KHAZAR

Sumber ekonomi utama Khazar adalah pengimportan dan pengeksportan barangan asing dan memperoleh cukai transit dagangan. Maharaja (Khagan) Khazar mengamalkan sejenis ekonomi domestik bernama ekonomi Saltovo: gabungan system pastrol tradisi iaitu mengeksport haiwan gembala seperti biri-biri dan lembu, perkembangan sistem pertanian dan perikanan, dan pembuatan kraftangan yang mampu memperoleh pulangan lumayan daripada mengenakan cukai kepada pedagang antarabangsa yang memberikan mereka kawalan penuh terhadap laluan perdagangan.

Khazar juga merupakan pembekal hamba terbesar kepada pasaran kerajaan muslim seperti kerajaan Iran Samanid, membekalkan hamba dari kaum Slav dan kaum gasar lain dari Utara Eurasia. Ia memperoleh keuntungan besar kepada Khazar apabila mana-mana kerajaan Islam mula menambah jumlah tentera muslim. Dengan lokasi Khazar dikelilingi oleh kerajaan-kerajaan yang bergantung kepada aktiviti perdagangan. Tidak mustahil Khazar menjadi sebuah kerajaan terkaya.

DIPLOMASI DAN KONFLIK DENGAN KERAJAAN LUAR

Khazar – Byzantine

Kerajaan Byzantine telah lama mengadakan hubungan diplomasi dengan mana-mana kaum nomad u7ntuk tujuan peperangan. Seperti kaum nomad Pechenegs yang sentiasa bersama Byzantine dalam kempen peperangan kerana ditawarkan upah yang lumayan. Byzantine juga pernah mengadakan hubungan dengan empayar Gokturks. Pada awal abad ke-7 Masihi, Byzantine bergabung dengan Empayar Barat Turki melawan tentera Persia Sasanid dalam Perang Byzantine – Sasanid (602 – 628).

Ketika pencerobohan kota Constantinople pada tahun 626, raja Heraclius menghantar utusan kepada raja Barat Turki, Tong Yabghu untuk memohon bantuan ketenteraan dengan balasan mengahwini puterinya iaitu Epiphania. Raja Tong Yabghu merespon dengan menghantar ketumbukan besar tenteranya, menumbangkan para tentera Persia yang mengawal kota Constantinople. Gabungan tentera Byzantine – Turki kemudian memusnahkan kota Derbent pada tahun 627, seterusnya mengepung kota Tiflis, di mana tentera Byzantine menyediakan alat menggempur iaitu Trebuchets untuk memusnahkan dinding kota Constantinople. Akhirnya kemenangan milik Byzantine.

Apabila kerajaan Khazar semakin berkuasa, kerajaan Byzantine mengambil kesempatan untuk berdiplomasi dengannya. Pada tahun 695, Maharaja Justinian II dibuang ke Cherson, Krimea iaitu tempat gabenor Khazar menetap. Pada tahun 704 atau 705, Justinian II melarikan diri dan mendapat perlindungan dari Maharaja Busir Glavan. Saat memperingati hubungan perkahwinan campur antara kedua-dua kerajaan, Maharaja Busir menawarkan adik perempuannya sebagai isteri Justinian, kemudian menamakannya sebagai Theodora.

Tidak lama kemudian, Maharaja Busir diberi rasuah oleh maharaja Byzantine ketika itu, Tiberius III untuk memohon membunuh Justinian. Kemudian Theodora memberi amaran dan Justinian melarikan diri setelah membunuh dua orang pegawai Khazar yang diutus untuk membunuhnya, dan pergi ke Bulgaria, meminta pertolongan pemerintah bernama Khan Terval bagi mendapatkan takhtanya semula. Busir menyesal atas perbuatan itu dan memulihkan hubungan semula kepada Justinian dengan menghantar Theodora ke Byzantine.

Perang Arab – Khazar

Pada abad ke-7 dan ke-8 Masihi, kerajaan Khazar telah lama berperang dengan kerajaan Khalifah Umayyah dan Abasiyah. Perang Arab – Khazar pertama berlaku ketika fasa pertama penjelajahan orang muslim. Tahun 640, tentera Arab muslim tiba di Armenia dan pada tahun 642 mereka memulakan penjarahan di kawasan Kaukasus di bawah arahan jeneral Abdul Ar-Rahman ibnu Rabiah. Tahun 652 tentera Arab cuba menjarah ibu kota Khazar, Balanjar namun kalah teruk. Melalui sumber dari sejarahwan Parsi bernama al-Tabari, kedua-dua tentera banyak menggunakan kereta pelempar batu bernama Catapult menyerang sesama sendiri.

Ketika berlaku Perang Sivil Pertama Muslim, kerajaan-kerajaan Arab Muslim menghentikan kempen berperang dengan Khazar sehingga pada abad awal ke-8 Masihi di mana Khazar mula menjarah di daerah Transcaucasian yang berada dalam kekuasaan Arab Muslim ketiga Perang Sivil Kedua Muslim masih berlangsung. Maka bermula Perang kedua Arab – Khazar.

Pada tahun 713 atau 714, jeneral tentera Umayyah iaitu Maslamah menakluk daerah Derbent setelah lama bertahan di Armenia. Tentera Khazar membalas serangan tersebut dengan menyerang Albania dan Azerbaijan namun gagal kerana pertahanan tentera Arab di bawah arahan Hasan ibn al-Nu’man. Pada 722, Khazar menyerang Armenia dengan ketumbukan 30,000 orang tentera sehingga berjaya menakluknya. Arab sekali lagi membalas serangan Khazar dengan menghantar 25,000 orang tentera ke utara, menyerang Khazar melalui Kaukasus, merampas Derbent, dan menuju ke Balanjar. Tentera Arab berjaya menceroboh ibu kota Khazar kemudian menakluknya. Impaknya ramai penduduk dibunuh dan dijadikan sebagai hamba, selebihnya melarikan diri ke utara. Usaha tentera Arab berjaya mengekang kemaraan Khazar namun mereka boleh mampu lagi menumpaskan Khazar keseluruhannya. Maka, para tentera Arab berundur ke selatan Kaukasus.

Perang Arab – Khazar berlarutan selama 2 dekad, sehingga tahun 737. Masuk Perang Sivil Ketiga Muslim, revolusi Bani Abasiyyah berlaku dan menggulingkan khalifah Umayyah pada 750. Di sini tamatlah perang tanpa kesudahan antara Umayyah dengan Khazar. Pada tahun 758, Khalifah Al-Mansur memulakan hubungan diplomatic dengan Khazar melalui perkahwinan campur, mengahwinkan jeneral perang Armenia iaitu Yazid ibn Usayd al-Sulami dengan puteri maharaja Baghatur tetapi perkahwinan pasangan ini tidak berkekalan kerana kematian mendadak isteri kerana penyakit. Pembantu isteri Yazid pulang ke Khazar, menghasut maharaja bahawa ada orang Arab meracun puterinya. Maharaja Baghatur murka dan mengarahkan jeneral perang iaitu Ras Tarkhan menjarah selatan Kaukasus pada 762 – 764, menakluk Albania, Armenia, Iberia, dan Tiflis. Sekali lagi, timbul konflik terbaru Abasiyyah – Khazar.

Kebangkitan kerajaan Kievan Rus’

Pada abad ke-9 Masihi, orang Rus’ yang menubuhkan kerajaan Kievan Rus’ ingin menjadikan sebuah kerajaan yang kaya dengan menguasai jalan perdagangan di sekelilingnya namun mereka harus selidik aktivit perdagangan laut yang berlangsung di Laut Hitam, dikuasai oleh Khazar dan kerajaan naungannya, Volga Bulgaria. Di sana, wang perak Arab diperlukan untuk memperoleh bulu dan alatan besi dan pedagang Rus hanya peroleh 1/10 daripada aktiviti dagangan tersebut.

Bagi mencapai cita-cita tersebut, kerajaan Rus’ harus bergabung dengan kaum Slav, Merja, dan Chud, bagi mendapatkan hak perlindungan kaum-kaum ini dengan menentang pembayaran ufti kepada Khazar. Tindakan Rus’ dapat dihidu oleh Khazar kemudian kerajaan ini harus berhati-hati dan bersedia jika ada serangan dari orang Rus’ selain kaum nomad lain dengan menguatkan pertahanan ketenteraan dan merapatkan lagi hubungan dagang Byzantine – Khazar.

Pada tahun 860, kerajaan Rus’ menakluk Dnieper di Constantinople selepas menguasai Kiev. Pada tahun 880, Khazar merampas kembali Dnieper dan memberi peluang kepada kerajaan Rus’ untuk menggunakan Sungai Volga sebagai laluan perdagangan. Pada tahun 913, selepas Byzantine membuat perjanjian damai dengan Rus’, utusan Arab tiba di Khazar bagi memohon bantuan atas kekacauan Rus’ di tanah Arab. Khazar kemduian menutup jalan perdagangan di Sungai Volga, mengharap Rus’ tidak lagi menyerang Arab namun tindakan itu melebihi jangkaan.

Rus’ memulakan perang bersiri dengan Khazar dan pada awal abad ke-10 hubungan Byzantine – Khazar mula goyah. Pada tahun 940-an, maharaja Byzantine iaitu Constantine VII Porphyrogenitus memutuskan hubungan dengan Khazar dan mengadakan hubungan diplomatik dengan kaum gasar Pechenegs dan Rus’. Dengan peluang keemasan Rus’ ini, Sviatoslav I iaitu putera kota Kiev berjaya menumpaskan Khazar keseluruhan dengan memusnahkan kubu terkuat iaitu Sarkel pada 965, diikuti dengan kota perlabuhan Atil pada 969. Maka, tamatlah sebuah empayar kaya yang kesempitan oleh konflik dari kerajaan saingan dan diplomasi.

KHAZAR ADALAH NENEK MOYANG YAHUDI?

Ramai kaum pasca Khazar mengaku yang mereka adalah generasi kini Khazar seperti kaum Subbotnik di Rusia, Kazakh di Kazakhstan, Krymchaks berbahasa Turki, Muslim Kumyks dan sebagainya. Namun melalui kajian, kaum Yahudi Krymchaks berbahasa Tartar di Crimea adalah generasi kini sebenar Khazar. Bagaimana dengan kaum Yahudi Ashkenazi? Tiada satupun klaim bahawa mereka adalah generasi kini Khazar. Namun ada satu teori yang menjadi perdebatan para ahli akademik seterusnya menjadi propaganda dari pihak anti-semitik/anti-Yahudi dan supremacist. Teori itu adalah Ashkenazi-Khazar Theory.

Teori Ashkenazi-Khazar dikemukakan oleh Karl Neumann, ahli orientalis Jerman pada 1847 di mana beliau berhujah bahawa kaum Khazar yang bermigrasi di Eropah diasimilasikan menjadi komuniti Yahudi Eropah Timur. Buktinya adalah ada antara golongan yang mempunyai hubungan darah Khazar dalam komuniti Ashkenazi. Kenyataan ini disokong oleh beberapa orientalis lain seperti Abraham E. Harkari.

Namun hujah orientalis pro Ashkenazi-Khazar ditentang oleh kebanyakan ahli sejarah seperti Bernard Lewis iaitu sejarahwan British Amerika. Beliau menyatakan hujah itu tidak disokong dengan mana-mana bukti konkrit penglibatan Ashkenazi dan Khazar. Baginya tidak semestinya orang Khazar itu adalah Yahudi jika sekumpulan orang Yahudi berasimilasi ke dalam masyarakat Khazar. Tambahan lagi, beliau dapat menjejak saki-baki Khazar di timur daya Turki, iaitu kaum Hakkari yang berkaitan dengan kaum Kurdis.

Hujah lawan Teori Ashkenazi-Khazar juga disokong oleh jurnalis British iaitu Arthur Koesther yang beranggapan teori itu cuma fantasi para orientalis. Pernah seorang duta Israel ke British memberi reaksi akan teori itu dengan berkata:

“An anti-semitic action financed by the Palestinian.”

Ya, orang Yahudi Israel sendiri bengang dengan teori itu sampai menjual nama Palestin namun kerana teramat laku teori itu ia sampai  ke USA, pihak anti-Yahudi mengambil kesempatan untuk menghentam Yahudi yang bermigrasi dan juga menentang pengiktirafan kerakyatan dengan menggunakan teori Ashkenazi-Khazar sebagai propaganda.

Bagaimana dengan kajian genetik? Adakah ia menyokong teori Ashkenazi-Khazar tersebut? Pada tahun 2012, Eran Elhaik, pengkaji genetik menyatakan ada unsur genetiki Khazar berdasarkan penyelidikan Y-DNA dalan gene Yahudi Ashkenazi dengan menjadikan populasi orang Yahudi Kaukasia, Georgia, Armenia, dan Azerbaijan sebagai uji kaji. Namun bukti tersebut ditentang oleh seorang lagi pengkaji genetik iaitu Shaul Stampfer kerana secara teknikal dalam kajian genetik, jika wujud sebarang unsur Khazar dalam gene Yahudi Azhkenazi, peratusan itu amat sedikit atau tidak dapat dikesan.

Menurut pengkaji anthropologi Amerika, Nadia Abu El-Haj, isu mencari asal-usul kaum amat sukar direkod melalui kajian genetik dan ia mengundang pelbagai pendapat yang tiada kesudahan, bergantung kepada pemahanan kronologi sejarah dan taburan populasi orang Yahudi. Kekurangan DNA milik kaum Khazar juga menyulitkan kajian genetic tersebut.

Apa yang dapat disimpulkan dalam kisah kaum Khazar ini adalah kaum ini hanyalah seperti kaum agung lain, dari kehidupan nomad sehingga membina sebuah ketamadunan yang agung, kemudian musnah dan digantikan oleh kaum seterusnya yang lebih gagah. Jika mereka adalah kaum Yakjuj dan Makjuj yang mampu mencetuskan kiamat akan datang, mustahil mereka memegang nama sebegitu sebab mereka telah pupus atau telah berasimilasi dengan kaum lain. Jauh sekali mereka adalah kaum Yahudi. Telah banyak bukti menentang teori yang tiada kesudahan itu.

RUJUKAN:


Saat Penjaja Surat Khabar Menang Mogok Ke Atas Dua Syarikat Gergasi

Kerukunan antara majikan dan pekerja sentiasa menjadi agenda utama manusia. Baik pada zaman dahulu mahupun sekarang.  Tanpa pengurusan yang berkesan, pasti akan berlaku kekacauan – sama ada rusuhan, penggulingan, atau bahkan peperangan.

Sejarah merakamkan banyak pergelutan antara dua kelas ini. Baik mogok pertama pada era Ramses III, rusuhan saat Revolusi Perancis, mahupun mogok terbesar era moden yang melibatkan 250 juta orang pekerja di India.

Rata-rata berpunca daripada kelewatan bayaran, pemotongan upah, dan pembuangan pekerja tanpa alasan munasabah. Hal sebegini bukanlah perkara asing hatta di negara kita. Tahun ini sahaja sudah timbul isu membabitkan syarikat p-hailing Lazada dan Shopee, rentetan berlaku perubahan dalam skim pembayaran, yang tentunya bakal menjejaskan golongan pekerja.

Keadaan ini lantas mengingatkan kita kepada apa yang berlaku di New York pada penghujung abad ke-19. Saat itu, bandar tersebut sedang pulih dari Perang Saudara (1861-1865) – baik dalam ekonomi mahupun infrastruktur.

Beban mencari pendapatan justeru turut dipikulkan pada kanak-kanak. Yang perempuan biasanya menjual mancis, bunga, pakaian, dan ambal. Sementara yang lelaki pula menggilap kasut dan menjaja surat khabar.

Mereka ini sama ada hidup sendiri di jalanan atau membantu keluarga dengan bekerja sebelum dan selepas pulang dari sekolah. Jadi setiap pagi, mereka akan bangun awal untuk beli surat khabar secara pukal – berharga $0.50 untuk 100 naskhah lalu menjual semula dengan harga satu sen senaskhah.

Secara purata, sehari mereka boleh raih dalam $0.26 ($8 nilai hari ini). Ia bergantung pada kadar jualan. Selalunya untuk habiskan 100 naskhah, mereka perlu menjual sampai jam 1 pagi. Tetapi pada tahun-tahun terakhir, jualan dapat dihabiskan dengan pantas.

Ini rentetan beberapa faktor. Pertama, revolusi industri membuatkan ramai bekerja jauh dari tempat tinggal. Jadi, surat khabar menjadi peneman wajib dalam setiap perjalanan. Kedua, ‘jurnalisme kuning’ yang mementingkan sensasi berbanding isi semakin menjadi pilihan pembaca. Ketiga dan paling utama, Perang Sepanyol-Amerika (1898) sedang menggila justeru ramai mahu ambil tahu perkembangan di Caribbean (Cuba) dan Asia (Filipina).

Sepanjang tempoh perang, harga pukal surat khabar dinaikkan kepada $0.60 bagi 100 naskhah. Kenaikan ini memang diketahui oleh penjaja. Cuma disebabkan jualan laku keras, mereka tidak terlalu ambil pusing.

Masalah bagaimana pun mula timbul seusai tamat perang. Saat itu, semua penerbit kembali turunkan harga kepada asal. Hanya dua penerbit gergasi sahaja terkecuali, iaitu The Journal (dimiliki oleh William Randolph Hearst) dan The World (dimiliki oleh Joseph Pulitzer).

Masing-masing enggan kerana saling bersaing – berlumba-lumba menghasilkan muka hadapan menarik, yang hal ini bererti menambah kos penghasilan. Lantas untuk menyerap kos tersebut, mereka pun menaikkan harga pukal. Pihak yang terkesan tidak lain tidak bukan tentulah penjaja.

Oleh kerana itu, mereka pun melancarkan mogok. Ikutkan, sebelum itu memang pernah berlaku mogok. Cuma ia tidaklah berskala besar seperti yang berlaku di New York pada Julai-Ogos 1899 ini.

Insiden bermula di Long Island City pada 18 Julai. Ia berlaku selepas penjaja-penjaja di situ dapat tahu yang pengedar The Journal menipu jumlah jualan – yakni menjual kurang dari 100 naskhah kepada mereka. Dek berang dengan perkara itu, mereka pun terbalikkan gerabak dan curi kesemua surat khabar dari pengedar.

Berita tentang kejadian tersebut kemudian tersebar ke Manhattan dan Brooklyn. Lantas keesokan hari, mereka pun berkumpul di City Hall Park untuk membentuk sebuah persatuan lalu melancarkan mogok.

Ada beberapa nama utama yang muncul dalam mogok ini. Antaranya ialah Boots McAleenan, Young Mush, Crutchy Morris, Bob the Indian, dan Racetrack Higgins. Namun antara semua, individu yang dianggap ketua ialah Louis ‘Kid Blink’ Baletti (18 tahun) dan David Simons (21 tahun).

Pada hari-hari awal, mogok berjalan dengan agak kasar. Mereka bukan setakat menyasarkan gerabak-gerabak pengedar, bahkan mana-mana penjaja yang didapati menjual surat khabar dari dua penerbit itu pun turut disasarkan. Gerabak dan reruai mereka diterbalikkan. Naskhah pula dikoyak dan dibasahkan.

Penjaja perempuan bagaimana pun tidak diapa-apakan. Bahkan segelintir mereka juga ikut mogok. Sepanjang tempoh itu, mereka edarkan risalah di sekitar bandar, menyeru orang ramai supaya bantu mereka memboikot The Journal dan The World.

Pesan mereka, “Kalau bersimpati pada kami, bantu kami dengan boikot penerbit ini. Jangan baca akhbar mereka dan jangan bubuh iklan di dalamnya.” Pesanan tersebut turut disiarkan dalam akhbar-akhbar lain seperti The Evening Sun, The Telegram, dan The Daily News.

Pada mulanya, rusuhan tersebut tidak diendahkan. Kata Don Seitz, ketua penyunting The Journal, ia hanya bersifat sporadik dan terkawal. Namun pada 22 Julai, nadanya mula cemas. “Mogok dah jadi makin mengancam. Boleh kata semua penjaja di New York dan bandar berhampiran dah berhenti menjual,” kata Seitz.

Memang tiada siapa pun jangka ia akan jadi serius. Pada 18 Julai, ia sekadar serangan kecil. Masuk 22 Julai, jumlah yang berhimpun cuma 100 orang. Tetapi pada 25 Julai, tiba-tiba ia melonjak sehingga 5,000 orang. Perhimpunan di Irving Hall itu malah siap ditaja oleh senator negeri sendiri, bernama Thimothy D. Sullivan, di samping menerima sokongan daripada ramai usahawan dan politikawan.

Dalam perhimpunan itu, Kid Blink sempat sampaikan satu ucapan; “Nilai 10 sen sama penting untuk kita dan untuk jutawan macam Hearst. Jadi kalau dia tidak boleh tolak ansur, mengapa mesti kita? Jujur kata, saya tak boleh hadam bagaimana 50 sen untuk 100 naskhah boleh jadi lebih bernilai untuk jutawan macam dia berbanding untuk budak-budak surat khabar macam kita. Langsung tak munasabah.”

Ucapannya itu menerima tepukan hangat. Cuma lumrah dalam mana-mana perjuangan, penyelewengan mesti ada berlaku.

Beberapa hari sesudah itu, timbul khabar angin yang mengatakan Kid Blink dan David Simons mengambil rasuah daripada penerbit. Walaupun mereka cuba nafikan tuduhan itu, semua pun sedar perubahan pada pemakaian mereka berdua yang lebih mahal berbanding biasa. Rentetan itu, jawatan mereka dilucutkan dan mereka dihalau dari bandar.

Apapun, mogok yang dijalankan oleh mereka berjaya menjejaskan dua syarikat gergasi itu. Jumlah edaran The World misalnya menjunam teruk dari 360,000 naskhah kepada 125,000 dalam masa dua minggu. Ini memaksa Hearst dan Pulitzer untuk duduk dan berbincang.

Akhirnya pada 2 Ogos 1899, persetujuan berjaya dicapai. Masing-masing sepakat untuk menurunkan harga seperti sediakala. Lebih daripada itu, masing-masing turut bersedia untuk memberi pulangan bayaran bagi naskhah tak terjual. Dengan itu, penjaja tidak perlu lagi khuatir akan rugi jika jualan tidak habis, justeru tidak perlu lagi menjual sampai lewat malam.

Peristiwa mogok ini bukan sahaja mempengaruhi mogok serupa di Hartford, Connecticut (1909), Butte, Montana (1914), dan Louisville, Kentucky (1920-an), tetapi apa yang lebih utama, ia mendorong National Child Labor Committee untuk membasmi buruh kanak-kanak secara serius dan menyeluruh.

RUJUKAN:

Fraga, Kaleena. (2021, 6 October). The True Story of the 1899 Newsboy Strike that Saw Newsies Take on Publishing Tycoons – and Win. All That Interesting.

Mandukian, Marina. (2021, 15 January). The Untold Story of the Newsboy’s Strike of 1899. Grunge.

Teng, Jhemmylrut. (2021, 27 June). Newspaper Boys Won Against America’s Two Business Tycoons. Lessons from History.

Weird History. (2019, 11 January). Newsboys’ Strike of 1899 | The Kids Who Beat Pulitzer and Hearst.


Bala Anti-Sains Yang Akan Melemahkan Umat Islam

Sebelum ulas panjang, tengok dulu video merepek ni:

#sihir #Sainsitusihir #sihirsains #sains #sihirakhirzaman #akhirzaman #fitnah #fitnahakhirzaman #7perkaramembinasakan

♬ Suspense, horror, piano and music box – takaya

“Sains itu sihir.”

Itu asas dipegangnya.

Sekarang patah balik ke Abad ke-17. Empayar-empayar Islam macam Mughal, Safavid dan Uthmaniyah bangkit menjadi kuasa rantau. Mughal pula mempunyai ekonomi paling besar dunia. Ya. Mughal adalah Amerika Syarikat zaman dahulu, memegang 25 peratus ekonomi dunia (Maddison, 2003). Mereka berada di kemuncak kuasa dengan budaya dan seni bina sangat berpengaruh.

Dunia Kristian ketika itu buat apa? Mereka bengang tengok Galileo Galilei bentang pasal sains. Mereka berkelahian tentang Nicolaus Copernicus.

Mereka marah dengan nada begitu benci pada sains. Mereka menjatuhi hukuman mati atas tuduhan bodoh pada wanita, kononnya beramal sihir (Salem Witch Trials). Malah ada satu masa, mereka bergaduh pasal jantina malaikat.

Kesimpulannya apa kat sini?

1. Dunia Islam menceburi bidang sains begitu gigih.
2. Dunia Kristian menjauhi sains dan bincang pasal benda sia-sia.

Dunia Islam dulu begitu mendahagakan sains. Tiada pun ulama-ulama zaman dulu berkata, “belajar sains boleh rosak akidah”. Tapi peliknya, zaman sekarang, timbul makhluk-makhluk pelik yang menghentam katanya sains boleh merosakkan akidah. Sembang mengalahkan ulama.

Satu jer. Kalau 10 tahun bersolat lepas al-Fatihah baca Empat Qul, tak perlulah sembang lebat pasal agama. Itu pun kalau bersolat awal waktu. Kenapa? Sains tidak menyimpang daripada agama. Tiada satu pun pasal sains yang menyimpang daripada agama Islam.

Kalian rasa kalau empayar-empayar Islam yang lama ni mengetepikan sains, agak-agak mereka boleh bangkit menjadi “gunpowder empires” tak?

Walaupun China direkodkan sebagai bangsa pertama menggunakan ubat bedil, empayar-empayar Islam merevolusikan senjata mereka untuk menundukkan musuh guna ubat bedil secara konvensional.

Sebab itu Marshall G.S. Hodgson dan William H. McNeill cakap mereka “gunpowder empires”.

Ada saja meriam, teknologi pertahanan silam macam tembok tinggi sudah tidak lagi relevan. Dengan hanya beberapa das, mesti runtuh sebahagian tembok… membolehkan tentera masuk menakluki bandar. Sebelum zaman meriam, tembok tinggi adalah satu benda yang musuh sangat benci.

Tentera Salib tiba di Antioch dan mengambil masa lapan bulan untuk merampas kota tersebut daripada Gabenor Yaghi-Siyan. Tahu macam mana mereka rampas? Bohemond mendapat bantuan daripada Firouz, seorang mualaf Armenia yang bengang kerana isterinya ditiduri pegawai kerajaan. Kalau tidak, silap-silap Antioch takkan jatuh – dan Jerusalem kekal selamat di tangan umat Islam.

Sains Bukan Sihir

Saya faham yang pembuat video TikTok ni sekadar lapar perhatian dan mendahagakan view. Kalau betul beriman pada kata-kata sendiri, kenapa beli telefon pintar yang dibuat sains? Kenapa masuk TikTok yang juga suatu kejayaan sains? Tak malu menumpang kejayaan benda yang sendiri kecam? Kena faham… kita bertanggungjawab atas dasar apa yang kita cakap.

Pertama sekali, sains bukan sihir. Dan tak perlu heret Dajjal semata-mata untuk memberi nyawa pada hujah yang sudah mampus.

Saya menyentuh asas dengan mudah. Kalau betul Dajjal satu hari nanti akan membawa teknologi sains sangat kuat, itu bermakna umat zaman tersebut sudah jahil sains. Tak faham?

1. Jika korang guna mesin defibrillator ke zaman 200 tahun yang lalu, ramai akan sembah korang “weh, dia hidupkan orang dah mati! Dia Tuhan!”

2. Jika korang bawa kapal terbang ke zaman dahulu, semua akan pandang korang. “Weh, dia boleh terbang. Dia Tuhan!”

Dan sebagainya. Malas nak bagi banyak contoh. Benar. Pintasan masa tidak relevan. Tapi asasnya mudah, jika kalian ketepikan sains secara habis-habisan, bangsa kalian akan mundur begitu teruk. Ketinggalan zaman. Apabila negara lain dah maju dengan teknologi setaraf 200 tahun ke hadapan, kalian akan terduduk melihat keupayaan mereka.

300 tahun yang lalu, mati ketika usia muda adalah perkara biasa. Alhamdulillah, kerana vaksin, manusia boleh hidup lama. Tak mati angkara penyakit-penyakit yang boleh elak. Jadi fikir sendiri. Kalian nak dengar cakap orang yang sombong pada ilmu Allah iaitu sains? Atau kalian ingin jadi macam Farouk el-Baz, seorang saintis Islam yang bantu mendaratkan NASA di Bulan?

Pilihan di tangan. Jangan sombong pada Allah. Kenali nasib Bani Israil.

RUJUKAN:

Maddison, A. (2003). Development Centre Studies the World Economy Historical Statistics: Historical Statistics. OECD Publishing. Halaman 259-261.


Ummah Masih Ada Hari Esok

(Solidariti resistance Al-Aqsa terhadap kebiadaban Israel yang diredhai Amerika, pada 14 Mei 2018).

“Luka ialah wadah masuk cahaya.”  -Mevlana Rumi-

Kalau roboh Kota Melaka,

Papan di Jawa hamba dirikan,

Kalau sungguh bagai dikata,

Jasad dan nyawa hamba berikan.

Pantun ini membuktikan persaudaraan serantau nusantara. Sekaligus memaparkan semangat jihad kaum Muslimin yang tidak padam, pantang menyerah kalah, biar putih tulang jangan putih mata, meskipun dilanggar kuat oleh kuasa imperialis dari pelbagai arah. Sepanyol, Portugis, Belanda, British dan Amerika semuanya menghurung kita seperti anjing-anjing neraka. Sedang nusantara tetap tabah menerjang berbekal kitabullah.

Sebenarnya, nasib umat Islam sedunia saling berkait.

Seperti pesan al-Syahid Sultan Khairun kepada anaknya Sultan Baabullah dari Ternate, Maluku sebelum mati syahid mempertahankan daulah daripada serangan Portugis:

“Antara Islam dan (Kristian) Katolik terdapat jurang pemisah yang besar. Sejarah kemenangan Islam di Andalusia membuat mereka membenci dan iri hati dengan kebesaran Kesultanan Ternate. Mereka menderita penyakit dendan kesumat serta pemusnahan di mana saja setiap melihat negeri-negeri Islam, baik di Gowa, Melaka, Jawa dan kita di Maluku sini. Kalau kita di Ternate kalah maka nasib kita akan sama dengan negeri-negeri Islam di Jawa, Sulawesi dan Sumatra.”

Laskar jihad kerajaan Ternate bersemangat menggempur penjajah sambil berdendang:

Moro-moro se maku gise

No kakoro siwange ma buluke

Si wange ma sosiru

Jo mapolo sara sekore mie

Ini formini Bismillah!

Maksudnya: “Jika panggilan jihad telah diumumkan, wajiblah diteruskan oleh rakyat. Tatkala matahari naik dan tatkala matahari terbenam. Bersatulah dengan rakyat di angin selatan. Dan rakyat di utara, bangkitlah berperang. Dengan niat Bismillah!”

Diimbau kembali, Abad ke-13 masihi ialah era yang getir.

Tentera Salib sedang mara di utara. Mereka membakar setiap masjid yang ditemui, menyiksa orang Islam agar murtad dan bertekad merampas Baitulmaqdis. Tentera Tatar pula sedang menggempur di timur. Mereka tidak mempunyai belas kasihan. Perempuan, bayi atau orang tua tidak dipedulikan. Istana, menara dan kota semuanya menjadi rata. Umat islam sedang bermandi darah. Seakan harapan musnah. Ketika inilah tiba Mevlana Rumi yang bangkit dengan cinta sebagai lantera jiwa.

Di abad ke-21 kini, tragedi berulang lagi.

Amerika, Israel dan sekutunya menghalalkan pertumpahan darah umat Islam. Seperti kita juadah, diratah tanpa maruah. Perang saudara laungan Daesh, Isis merobek dari dalam. Seperti barah, mematikan sel kebangkitan. Lumpuh menunggu sakarat. Pertempuran dari luar dan dalam membunuh harga diri umat Islam. Mereka merealisasikan prophecy dari Nabi, iaitu kita menjadi buih di lautan. Ramai, sayangnya tidak bernilai.

Jika jatuh dengan hina, maka bangkitlah dengan cinta.

Khilafah Uthmaniah tidak mensia-siakan Mevlana Rumi.

Semangat sufi dijadikan urat belikat dalam jihad. Puisi Mathnawi menjadi tabuh tauhid di hati mujahid. Jikalau ada satu perkara saja yang mampu kita belajar dari Uthmaniah, ianya ialah kebangkitan bukan didasari semangat memekik semata-mata. Kesepaduan Tauhid, Fiqh dan Tasawuf yang jitu mesti padu. Tauhid dari Ahl Sunnah wal Jamaah, Feqh dari Hanafi, Maliki, Syafie atau Hanbali dan Tasawuf dari Syeikh yang muktabar seperti Imam Ghazali, Junaid al-Baghdadi, Bahauddin Naqsyabandi, Mevlana Rumi, dll.

Sultan Uthmaniah sentiasa mempertahankan Baitulmaqdis.

Berkata Sultan Abdul Hamid II:

“Jikalau tentera Uthmaniah berundur daripada Baitulmaqdis, sungai darah takkan berhenti.”

Ya. Kita memang di titik terendah sekarang.

Tetapi, bacalah sejarah.

Abad ke-13 ialah episod tragis kita. Pada 1258 masihi, kota khilafah Abbasiah iaitu Baghdad jatuh ditawan Monggol.  1 800 000 nyawa terkorban. Peradaban agung islam diranapkan. Sungai Dajlah berubah hitam dari dakwat timbunan kitab-kitab yang dihumban. Perpustakaan Darul Hikmah dibakar.

Kita menjadi lemah apabila alpa dengan hiburan. Roda sejarah pasti berulang.

Menurut Ibnu Ath-Thuqtuqa penulis Al-Fakhri menggambarkan sifat khalifah Abbasiah iaitu Al-Musta’shim, “Dia orang yang sangat menggemari hiburan. Suka mendengarkan musik dan nyanyian, Bahkan ketika tentera monggol sampai di luar tembok kota, Sultan masih bersenang lenang menikmati tarian perempuan.” Ayah kepada Mevlana Rumi, iaitu Sultan Ulama’ Syeikh Bahauddin Walad sendiri enggan menerima jemputan undangan ke istana Sultan di Baghdad kerana khalifah islam tersebut gemar meminum arak. Amalan maksiat juga giat diadakan di istana.

Wasiat Sultan Mansur Shah kepada anaknya Sultan Alauddin Riayat Shah:

السلطان ظل الله في العلم

‘Sultan ialah bayangan Allah di muka bumi’

Bukanlah frasa ini bermaksud menyekutukan Allah. Jauh sekali mempertuhankan raja. Tetapi sebenarnya ia menyimpan falsafah penting dalam pembinaan negara. Konsep kemakmuran rakyat bergantung pada kesolehan raja terangkum dalam kalimat ini.

Jika sultan soleh, nescaya rakyat dihujani rahmat.

Jika sultan rosak, nescaya rakyat dihenjar musibat.

Frasa ‘Seri Paduka Baginda’ dan ‘Duli Yang Maha Mulia’ wajar difahami bersumberkan etimologi. Generasi baru sering keliru berkenaan makna besar di sebalik kalimat ini.

Menurut Ajie Yusop dan Institute Of Traditional Islamic Studies,

“ ‘Duli’ itu membawa maksud DEBU atau abu di kaki. Jadi, perkataan Duli Yang Maha Mulia itu menunjukkan bahawa seluas manapun tanah jajahan seorang Sultan, tarafnya hanyalah seperti debu-debu di kaki Yang Maha Mulia iaitu ALlāh ﷻ.

‘Paduka’ membawa maksud SEPATU atau alas kaki dan baginda merujuk kepada RasūluLlāh ﷺ. Jadi, secara tepatnya gelaran ini menunjukkan walau betapa tingginya darjat seseorang Sultan itu, tinggi lagi darjat RasūluLlāh ﷺ di sisi ALlāh ﷻ”

Tak dinafikan Malaysia, sekarang berhadapan dengan pelbagai krisis.

Di sebalik terhakisnya sistem kesultanan, kita jangan lupakan signifikan raja sebagai perisai agama dan nusa. Demokrasi boleh dipengaruhi arus liberalism, sekularism dan pluralism. Tetapi, Kesultanan Melayu seteruk mana pun rajanya, tetap berdiri teguh di atas sumpah raja-raja Melayu.

Alam Nusantara sendiri tidak miskin daripada Sultan-Sultan yang soleh.

Sejarah peradaban kita sendiri bukan baru semalam bermula.

Di Tanah Melayu kita ada Sultan Alauddin Riayat Shah (Melaka), Sultan Sulaiman Shah (Selangor), Sultan Zainal Abidin III (Terengganu), Sultan Mansur (Kelantan) dan Sultan Iskandar Shah (Perak).

Di Borneo kita ada Sultan Muhammad Shafiuddin II (Sambas), Sultan Syarif Abdul Rahman al-Qadri (Pontianak), Raja Gusti Jamiril (Mempawah) dan Sultan Syarif Ali (Brunei).

Di Filipina kita ada Sultan Syariful Hashim (Sulu) dan Sultan Kudarat (Maguindanao).

Di kepulauan Maluku kita ada Sultan Baabullah (Ternate) dan Sultan Nuku (Tidore).

Di kepulauan Sulawesi kita ada Sultan Idrus Qaimuddin (Buton) dan Sultan Hasanudin (Goa).

Di kepulauan Jawa kita ada Sultan Abdul Faqih (Giri), Raden Pati Unus (Demak), Sultang Agung (Mataram) dan Sultan Syarif Hidayatullah (Cirebon).

Di Sumatra kita ada Sultan Mahmud Badaruddin II (Palembang), Raja Haji Fi Sabilillah (Riau-Lingga) Sultan Iskandar Muda (Acheh) dan Sultan Malik Azzahir Thani (Samudera Pasai).

Merekalah lantera syariat islam dan khalifah jihad memerangi penjajah.

Bak kata Hang Tuah, “Takkan melayu hilang di dunia!”

Sultan Abdul Faqih (Sunan Giri) ada meninggalkan bait-bait syair:

Padhang-padhang bulan,

Ayo gage dha dolanan,

Dolanane ana ing latar,

Ngalap padhang ilar-ilar,

Nundhung begog hangetikar

Maknanya: Malam terang bulan, bermain di halaman, mencari-cari cahaya trrang benderang, mengusir gelap pergi dengan cepat.

Menurut Hasanuddin Yusof, “Terang bulan yang dimaksudkan dalam tembang ini ialah kedatangan agama Islam yang dibawa oleh Rasulullah. Dengan memeluk Islam, manusia dapat mengusir keburukan seperti lenyapnya gelap malam kerana datang cahaya rembulan.”

Dalam masa sama, berwaspada bila Sultan melakukan maksiat. Tiada istilah ‘dosa peribadi’ buat seorang Sultan. Dosa yang dilakukan raja akan terpalit sama pada rakyatnya. Apabila sultan sendiri meraikan maksiat, bayangan Allah diangkat. Seperti berdiri di tengah panas terik, tanpa bayangan daripada teduhan, begitulah umat islam. Dibakar api murka. Allah ialah مالك الملك  iaitu sultan kepada sekalian sultan. Allah pasti murka apabila titah-Nya dilanggar. Itulah apa yang terjadi kepada Baghdad dan Melaka. Sultannya sendiri dibuai lalai. Allah datangkan bencana buat menyentap umat yang leka.

Pada 1207 masihi, lahirlah Mevlana Rumi. Dia hidup dalam zaman kekacauan. Kehancuran dunia islam tidak melemahkan semangat. Pilihan yang ada hanyalah hidup mulia ataupun mati syahid. Rumi meniupkan roh spiritual, membebas jiwa dari sengsara.

Dalam surat-surat serta khutbahnya kepada kerajaan Seljuk, Rumi tidak berputus asa meyakinkan bahawa harapan masih ada. Islam akan menyinar kembali. Asalkan kebangkitan itu bermula dengan diri sendiri. Dari iman yang sejati.

Dalam Fihi Ma Fih, oleh Mevlana Rumi:

Gabenor berkata: “Sepanjang malam, setiap hari saya berniat beribadat sepenuhnya kepada Allah, tetapi kerana tanggungjawab saya dalam hal ehwal memerangi Tatar, saya tidak mempunyai masa untuk beribadat.”

Rumi menjawab: “Berkhidmat mentakbir negara juga adalah pekerjaan yang dilakukan untuk Tuhan, kerana ia menyediakan keamanan dan keamanan untuk negara. Anda mengorbankan diri anda, harta benda anda, masa anda, sehingga disebabkan anda orang lain berasa aman untuk mematuhi kehendak Tuhan. Jadi ini juga merupakan kerja yang baik. Tuhan telah menarik minat anda terhadap kerja yang baik ini, dan kasih sayang anda terhadap apa yang anda lakukan adalah bukti berkat Tuhan. Walau bagaimanapun, jika cintakan pekerjaan anda menjadi lemah, ini akan menjadi tanda rahmat yang ditolak, kerana hanyalah orang-orang yang mempunyai sikap yang betul, akan mendapat ganjaran rohani daripada Allah.”

Pada 1299 masihi, Osman Ghazi mengasaskan Khilafah Uthmaniah. Ia disatukan daripada kerajaan Seljuk. Dengan pimpinan guru muryid iaitu Syeikh Adibali, tradisi sufi yang dilakar Mevlana Rumi berterusan. Siapa kata sufi tidak pandai membangun negara? Setiap khilafah Uthmaniah dipengaruhi budaya Rumi, sehinggakan serban sultan itu sendiri.

Sultan Osman Ghazi ialah seorang murid yang taat kepada Syeikh Adibali. Pada suatu hari, dia mahu menemui syeikhnya. Apabila sampai di zawiyah syeikh tersebut, rupa-rupanya guru itu masih di luar. Osman tidak mau menyusahkan gurunya, dia tidak mahu memanggil gurunya datang. ‘Ilmu itu didatangi, bukan mendatangi’, wasiat Imam Malik. Maka dia pun menunggu. Tiba-tiba dia terlihat satu mushaf. Dia pun bertanya kepada pembantunya

“Apakah ini?”

“Oh, inilah al-Quran kalamullah”

Inilah pertama kali dalam hidup dia melihat al-Quran. Dek kerana rasa takjub, dia mengangkat mushaf tersebut lalu mengucup dan menjunjungnya. Lebih mengagumkan lagi, akibat rasa takzim yang amat terhadap kitab wahyu itu, dia berdiri sepanjang malam dan memandang dengan penuh sayu. Hinggalah apabila dia penat barulah dia duduk. Dan ketika dia duduk, satu mimpi bertandang.

Esoknya, dia menemui Syeikh Adibali.

“Wahai Sultan, khabarkan kepada aku, mimpi semalam.”

Osman Ghazi berasa terkejut. Bagaimana syeikhnya mengetahui. Namun, bagi murid yang mengikut jalan suluk, ini bukanlah suatu yang aneh. Firasat orang mukmin memandang dengan cahaya Allah.

“Wahai Syeikh, pada malam itu aku bermimpi tumbuh suatu pohon yang besar daripada dadaku. Kemudian aku lihat bulan purnama yang terang bertandang.”

Syeikh Adibali lalu menafsirkan mimpi tersebut.

“Wahai Sultan, ketahuilah bahawa makna dari mimpi ini, ialah engkau akan menubuhkan suatu kerajaan besar yang bakal memayungi sekalian umat Islam. Makna bulan purnama jatuh kepadamu pula bermakna, dari keturunanmu akan lahir ali bait. Dengan ini aku perintahkan engkau menikahi anak perempuanku.”

Syeikh Adibali berketurunan Rasulullah. Justeru selepas itu, semua sultan Uthmaniah adalah dari darah Rasulullah. Ia juga rahsia mengapa mereka begitu memuliakan jasad baginda di Madinah. Sehinggakan apabila rel keretapi dari Istanbul dibuat, belakang keretapi itu tidak sesekali berpusing menunjukkan punggung kepada baginda. Tradisi menghormati maqam Rasulullah diteruskan oleh Khilafah Uthmaniah.

Jika benar cinta, akan lahirlah akhlak mahmudah kepada bumi bersemadinya jasad Rasulullah.

Sultan Murad IV seorang penakluk timur dan barat, memakai bulu merak di kepala. Ianya berpunca daripada suatu peristiwa. Ketika dia berjaya membuka Mesir, dia datang menziarahi Rasulullah. Bukan dengan berjalan mendabik dada, bahkan dengan merangkak. Ketika tiba di hadapan maqam, selawat dan salam dikumandangkan. Sewaktu itu dia melihat penyapu untuk maqam tersebut yang diperbuat daripada bulu merak. Dia lalu mengambil sedikit bulu tersebut dan meletakkannya di kepala. Lambang semegah apa pun seorang sultan, hakikatnya hanyalah debu di bawah telapak kaki Rasulullah.

Bapa kepada pengasas Khilafah Uthmaniah yang juga pemimpin Bani Kayi bangsa Turki, Ertugrul berkahwin dengan Halime Hatun, seorang puteri diraja Kerajaan Seljuk, anak kepada Mesud III. Melalui pernikahan ini, bersambunglah rantai-rantai perjuangan. Dari kerajaan Bani Seljuk sehinggalah khilafah Turki Uthmaniah, ia tidak terpisah daripada tradisi Rumi. Syeikh yang mengajar di Yenikapı Mevlevihane (zawiyah Mawlana Rumi) biasanya mengajar Sultan-sultan Uthmaniah di Istana Topkapi.

Menurut ulama’ Istanbul, terdapat tiga kitab rujukan agama yang paling penting selepas Quran:

Kita masih boleh mengulangi kebangkitan Islam. Sepertimana umat Islam di zaman Turki Uthmaniah berjaya bangkit daripada kehancuran Abbasiah di Baghdad, seperti itulah kita juga bisa kembali memacak panji di puncak tertinggi. Rumi mengajar kita, bahawa derita tidak selamanya. Esok lusa kan muncul dari luka, cahaya.

Sebagai mercu suar kebangkitan, Sultan Iskandar Muda dari Acheh ada mewasiatkan enam perkara kepada sekalian raja-raja. Eloklah kita ambil iktibar.

Kita masih ada harapan untuk ke hadapan. Seperti syair Prof Syed Naquib al-Attas:

Sifat sejarah, menurut orang,

Ibarat pentas, bermain wayang,

Cerita lampu dihurai dalang,

‘Pabila tamat segera diulang.

Jika demikian mustahil pantang,

Giliran Islam pula mendatang,

Lakonan lama indah gemilang,

Di layar dunia semula terbentang.

Dalam memukul beduk kebangkitan, Mevlana Rumi menitip hikmah merempuh cabaran:

“Jangan bersedih, orang yang memukuli karpet dengan tongkat tidaklah bermaksud untuk menyiksa karpet tersebut tetapi membersihkannya dari debu dan kotoran. Demikianlah juga Allah, dengan memberimu kesulitan, Dia hendak membersihkanmu dari debu dan kotoran.

“Ketika engkau berani melangkah

Terbukalah jalan-jalan untukmu

Kalau engkau mati akhirnya

Terbanglah rohmu menemui Tuhan

Kalau engkau tak diterima di dunia

Tetah cahayamu menerangi alam

Menyinar inspirasi selepas engkau tiada lagi.”

“Apabila dugaan & cabaran mencengkam,

jangan melarikan diri, hadapilah ia!”

-Mevlana Rumi-

Rujukan:


Pengorbanan Malaysia Di Hari Kekasih

Tanggal 14 Febuari merupakan hari yang “berhantu” buat setiap pasangan kekasih yang sedang dilanda fenomena manisnya bercinta. Mahu atau tidak mahu, hari ini mesti akan disambut tidak kira apa jua keadaannya kerana itulah hari tersebut dinamakan sebagai “hari kekasih”. Pada hari tersebut kebanyakkan pasangan akan melakukan sesuatu yang istimewa buat insan yang mereka cintai. Ada yang memilih untuk meluangkan masa bersama-sama sepanjang hari, ada juga yang menjadikan tarikh tersebut sebagai hari untuk berkasih sayang dan menjadi lebih romantis terhadap pasangannya berbanding hari-hari yang lain. Tidak kiralah apa jua aktiviti yang dilakukan oleh setiap pencinta, yang pasti 14 Febuari akan terus dikenang sebagai hari kekasih, hari buat pencinta menzahirkan isi hati yang paling dalam buat individu yang dicintai.

Namun demikian, jika selama berabad-abad ini hanya manusia menyambut hari kekasih sebagai hari untuk memanifestasikan cinta mereka, bagaimanakah pula jika sebuah negara menyambut hari tersebut? Apakah bentuk cinta yang akan dizahirkan oleh negara itu? serta kepada siapakah cinta itu akan diluahkan?. Sudah tentu perkara ini tidak pernah terlintas difikiran kita. Akan tetapi itu tidak bermakna perkara tersebut tidak pernah berlaku. Untuk membuktikan bahawa perkara ini benar-benar pernah terjadi, mari kita menelusuri semula peristiwa yang telah berlaku 56 tahun yang lalu. Peristiwa ini berlaku pada tahun 1962, ketika itu Malaysia masih digelar Persekutuan Tanah Melayu kerana masih belum bergabung dengan Sabah dan Sarawak.

Kisahnya bermula dengan kemelut yang berlaku di Congo pada tahun 1960-an. Kekacauan yang berlaku di Congo tercetus apabila pihak Kolonial Belgium enggan memberikan status dan pangkat yang lebih tinggi kepada anak jati Congo yang berkhidmat dalam perkhidmatan ketenteraan. Perkara ini telah meletuskan huru hari di sekitar Congo sehingga menyebabkan berlakunya pemberontakan di seluruh wilayah Congo. Perkara ini telah mengundang campur tangan Pertubuhan Bangsa-Bangsa Bersatu untuk meredakan dan menyelesaikan masalah yang berlaku. Antara inisiatif yang dijalankan oleh PBB ialah dengan menubuhkan United Nations Operation in the Congo (UNOC). Organisasi yang ditubuhkan oleh PBB ini telah menjadi medan pertama kepada Malaya untuk melibatkan diri dalam operasi pengaman PBB setelah negara mencapai kemerdekaan dan bebas daripada keadaan darurat.

Oleh yang demikian, bagi merealisasikan cita-cita Malaya untuk menyertai Operasi Pengaman PBB, Tunku Abdul Rahman telah menghantar seramai 613 orang tentera yang terdiri daripada 4 kontijen untuk berkhidmat di Congo. Pasukan yang dikenali sebagai Malayan Special Force (MSF) disana bermula 1960 hingga April 1963. Antara peranan yang perlu dilaksanakan semasa berada dibawah panji PBB ialah mengawal keamanan Republik Congo yang bergolak untuk mencapai kemerdekaan dan bukannya untuk berperang atau merampas kekuasaan Congo. Secara rasminya, tugasan pertama yang dipertanggungjawabkan kepada MSF disana ialah memberikan perlindungan ketenteraan di Lapangan Terbang Leopotville dan markas PBB.

Tidak cukup dengan itu, krisis yang berlaku di Congo ini juga telah menyebabkan PBB memerlukan sejumlah peruntukkan kewangan yang sangat besar. Menurut Mantan Setiausaha PBB, Encik U Thant, jumlah perbelanjaan yang ditampung oleh PBB bagi menyelenggara operasi di Congo telah menelan belanja sebanyak RM30 juta sebulan. Sekiranya perkara ini berterusan, PBB turut akan dilanda krisis kewangan yang teruk. Disebabkan itu, bagi melancarkan urusan UNOC, PBB telah merencanakan usaha dengan mengeluarkan bon berjumlah RM600 juta. Bon-bon yang dikeluarkan ini telah dibeli oleh 16 negara yang menyertai misi pengaman di Congo termasuklah Malaya. Menerusi aspek inilah kita dapat melihat bahawa Malaya bukan sahaja memberikan bantuan dalam aspek ketenteraan, malah  turut menzahirkan rasa cinta melalui pengorbanan wang. Demi cintanya terhadap keamanan, Malaya sanggup mengorbankan apa sahaja asalkan keamanan dapat dikembalikan. Akhirnya pada 14 Febuari 1962, Barisan Kabinet Persekutuan Tanah Melayu telah meluluskan peruntukkan sebanyak RM1,020,000 untuk membeli bon-bon yang dikeluarkan oleh PBB.

Begitulah besarnya pengorbanan yang diberikan oleh sebuah negara kecil yang bergelar Malaysia kepada masyarakat dunia. Tindakan yang dilakukan oleh negara kita ini bukan sahaja menunjukkan nilai-nilai murni yang baik buat teladan masyarakat dunia, malah ianya turut memberikan tamsilan yang baik buat negara dan anggota masyarakat yang menghuni di dalamnya. Disebabkan itu tidak hairanlah mengapa dunia luar sering memandang Malaya- Tanah Melayu- Malaysia sebagai sebuah negara yang istimewa. Pada hari yang sama dengan tarikh hari ini, 14 Febuari 56 tahun yang lalu Malaya telah menzahirkan cintanya, dan hari ini, apakah pula cara kita membuktikan cinta kepada negara?

Rujukan:

Arkib Negara Malaysia

Ahmad Farhan Bin Abdullah. Malaysia dan Pertubuhan Bangsa-Bangsa Bersatu (PBB) 1957-2003.


Asal-Usul Manusia Mengikut Manuskrip Orang Sumer

Orang Sumer adalah kaum yang pertama kali membina tamadun dunia di lembah Mesopotamia pada tahun 4500 SM, lebih tepat antara Sungai Tigris dan Euphrates. Tanah yang kemudian milik negara Iraq pernah dinamakan sebagai ‘Tanah Para Raja Bertamadun’ (Land of civilized kings).

Orang Sumer membina tamadun yang begitu canggih pada waktu itu dengan sistem yang mereka tubuhkan seperti penciptaan bahasa dan tulisan, bidang arkitek, seni lukis, astronomi, dan matematik. Dalam sector keagamaan pula, orang Sumer menyembah agama polyteisme, iaitu menyembah tuhan yang pelbagai atau dewa-dewi.

Tambahan pula, orang Sumer percaya mereka pernah mempunyai zaman di mana manusia pernah tinggal dan berhubung bersama para dewa-dewi. Manusia dianggap sebagai para hamba untuk dewa-dewi mereka. Negara-kota orang Sumer pula dijaga oleh dewa atau dewi yang mereka sembah. Inilah antara rekod yang mereka catat dahulu dalam manuskrip-manuskrip keagamaan.

Sebuah tablet ditemui di negara-kota Nippur, menceritakan tentang proses penciptaan dunia orang Sumer. Penciptaan Bumi (Enuma Elish) menurut tablet ini bermula dari petikan berikut:

“When in the height heaven was not named,
And the earth beneath did not yet bear a name,
And the primeval Apsu, who begat them,
And chaos, Tiamut, the mother of them both
Their waters were mingled together,
And no field was formed, no marsh was to be seen;
When of the gods none had been called into being,
And none bore a name, and no destinies were ordained;
Then were created the gods in the midst of heaven,
Lahmu and Lahamu were called into being”

Terjemahan:
“Ketika di langit syurga tidak diberi nama,
Dan bumi di bawahnya belum mempunyai nama,
Dan Apsu kuno, yang memperanakkan mereka,
Dan kekacauan, Tiamut, ibu kepada mereka berdua
Perairan mereka bercampur,
Dan tidak ada ladang yang terbentuk, tidak ada paya yang dapat dilihat;
Ketika para dewa tidak ada yang diseru sebagai makhluk,
Dan tidak ada yang memberi nama, dan tiada destinasi ditakdirkan;
Kemudian diciptakan para dewa di tengah-tengah surga,
Lahmu dan Lahamu dipanggil sebagai makhluk”

Mitologi orang Sumer menyatakan bahawa pada fasa permulaan, para dewa-dewi berupa manusia memerintah Bumi. Tiba saja mereka tiba di Bumi, dewa-dewi ini rajin menggali tanah dan mineral untuk pastikan kawasan tersebut berpenghuni.

Pada suatu ketika, para dewa-dewi ini semakin bosan melakukan kerja buruh mereka:

“When the gods like men
Bore the work and suffered the toll
The toil of the gods was great,
The work was heavy, the distress was much.”

Terjemahan:
“Apabila para dewa seperti manusia
Bosan akan kerja dan sengsara dari tol
Kerja keras para dewa itu payah,
Kerja itu berat, kesusahan banyak.”

Kemudian, ketua para dewa-dewi bernama Anu bersetuju bahawa kerja buruh mereka begitu sukar. Anaknya bernama dewa Enki atau Ea bercadang untuk menciptakan manusia untuk mengurus kerja buruh dewa-dewi. Maka, dengan bantuan anak perempuan Enki bernama Ninki, mereka Berjaya mencipta manusia. ‘Seorang’ dewa telah dikorbankan, tubuh dan darahnya bercampur dengan tanah liat. Seterusnya, terciptanya manusia pertama yang serupa dengan dewa-dewi.

“You have sl4ughtered a god together
With his personality
I have removed your heavy work
I have imposed your toil on man.
…
In the clay, god and man
Shall be bound,
To a unity brought together;
So that to the end of days
The Flesh and the Soul
Which in a god have ripened –
That soul in a blood-kinship be bound.”

Terjemahan:

“Kau telah meny3mbelih tuhan bersama-sama
Dengan keperibadiannya
Aku telah membuang kerja beratmu
Aku telah memaksakan kerjamu kepada manusia.
…
Di tanah liat, tuhan dan manusia
Terikat bersama,
Ke arah perpaduan yang disatukan;
Sehingga hari akhir
Daging dan Jiwa
Yang pada tuhan telah matang –
Jiwa itu dalam darah-kekeluargaan akan terikat.”

Manusia pertama dicipta di Eden, mengikut bahasa Sumer bermaksud ‘tanah rata’. Dalam manuskrip Epic of Gilgamesh, Eden adalah kebun para dewa dan lokasinya terletak di antara Sungai Tigris dan Euphrates.

Namun manusia pada masa itu tidak mampu melahirkan generasi seterusnya, kemudian tubuh manusia diubahsuai oleh Enki dan Ninki. Tuntasnya, terciptalah manusia bernama Adapa, mempunyai sistem pembiakan dan satu-satunya manusia pertama mampu berdikari.

Adapa menjadi paderi kuil dewa Ea di kota Eridu. Dikatakan Ea sendiri memberikan Adapa kebijaksanaan yang tiada batasan. Suatu ketika, apabila Adapa sedang memancing di Teluk Parsi, lautnya berombak kuat sehingga perahunya karam. Adapa marah kemudian ‘hancurkan’ angin selatan supaya ia tidak bertiup selama 7 hari. Dewa Anu yang melihat tindakan Adapa merasa murka dan memanggil Adapa ke syurga.

Sepanjang perjalanan ke syurga, dewa Ea menemani Adapa untuk memudahkan perjalanannya. Penjaga syurga Tammuz dan Gishzida yang bengis telah berjaya Adapa pujuk untuk memasuki syurga. Banyak godaan berbentuk air untuk diminum dan makanan namun Adapa menahan nafsu makan demi mengikut arahan Ea.

Tibanya Adapa menghadap dewa Anu, dia bertanya mengapa Adapa tidak menikmati saja jamuan yang syurga berikan. Adapa berkata bahawa dia mengikut apa yang dewa Ea larang. Anu ketawa besar akan tindakan Ea melarang manusia yang dia cipta. Kemudian, atas tindakan Adapa di Teluk Parsi, Anu menghukum bahawa manusia akan sengsara dari jangkitan yang dibawa oleh dewi Nintinugga. Adapa terus diturunkan ke Bumi. Itu saja kisah tentang Adapa dalam manuskrip orang Sumer.

Mengikut kajian oleh ahli pengkaji tamadun Mesopotamia, Adapa dianggap sebagai ‘Adam’ bagi seluruh manusia. Maka, inilah asal-usul manusia dicipta mengikut mitos orang Sumer, berbeza dengan kepercayaan kita yang majoriti beragama Kristian dan Islam akan kisah Adam dan Hawa (Eve) sebagai induk kepada kelahiran manusia bergenerasi.

RUJUKAN:

Black. J (26 February 2019). The origins of human beings according to ancient Sumerian texts. Ancient Origins.
https://www.ancient-origins.net/news-human-origins-folklore/origins-human-beings-according-ancient-sumerian-texts-0065

Sanders, Seth L. (2017), “From Adapa to Enoch: Scribal Culture and Religious Vision in Judea and Babylonia”, Texts ad Studies in Ancient Judaism, Mohr Siebeck


Jepun Sedang Membina Lif Angkasa

Industri perfileman berjaya naikkan minat orang ramai dalam bab angkasa. Dari dulu lagi, banyak filem angkasa dibuat begitu menarik sampai ada pertembungan budaya antara Star ωαrs dan Star Trek.

Dengan kos pembikinan semakin menurun, siri televisyen juga sudah banyak membanting tulang. Belum lagi industri hiburan (gaming), dengan Mass Effect misalnya menjana populariti tinggi dalam kalangan peminat fiksyen sains.

Realiti aeroangkasa walau bagaimanapun tidak berpaut pada fiksyen sains. Tiada kena mengena dengan minat orang ramai pun.

Pemain industri hanya akan membangunkan sesuatu teknologi aeroangkasa, tertakluk jika ada matlamat yang menguntungkan dari segi ekonomi atau politik. Ambil contoh pendaratan manusia di Bulan.

Ada elemen politik dalam perkara ini. Penerbangan angkasa lain pula banyak menyumbang pada pencapaian saintifik yang memberi kesan ekonomi.

Itu realitinya, yang sarat dengan cabaran. Ada dua cabaran paling besar di sini: kos dan keselamatan. Semua tahu pelancaran roket menggunakan perbelanjaan sangat banyak, paling kurang pun AS$58 juta pergi balik (Shen, 2021).

Walaupun semakin murah saban dekad, kosnya masih di luar kemampuan marhaen. Malah Tom Hanks sendiri menolak selepas diberitahu harga (Garvey, 2021), sekalipun beliau ada harta sebanyak AS$400 juta.

Fikir balik – daripada guna roket, bukankah lagi baik kalau ada negara bina lif? Sampai di atas; guna sebuah kapal untuk terbang ke Stesen Angkasa Antarabangsa (ISS).

Biar kapal angkasa ini kekal di ISS. Laluan lif pula boleh ada saluran bahan api yang boleh digunakan kapal tersebut.

Mungkin Satu Hari Nanti

Konsep ini sudah ada sejak tahun 1895 lagi, dicadangkan seorang saintis daripada Empayar Rusia. Konstantin Tsiolkovsky terbukti mempunyai buah fikiran yang jauh lebih maju untuk dibandingkan dengan zamannya.

Beliau terfikir selepas tengok Menara Eiffel. Beberapa dekad kemudian, jurutera angkasa Yuri Artsutanov mula mengkaji cabaran di sebalik konsep ini. Jadi memang konsep lif angkasa sudah lama difikirkan.

Dan sekarang, Jepun sedang mencuba nasib untuk membina sebuah lif angkasa. Menurut David Smitherman daripada NASA, lif angkasa perlu dibina dalam negara yang bebas ribut atau puting beliung.

Peristiwa Fukushiima membuktikan bahawa Jepun tidak bebas daripada bencana alam. Jepun seperti biasa tidak ambil kisah pasal pendapat orang. Mereka jalan terus saja.

Setakat ini cuaca dan iklim bukan halangan utama. Dua perkara ini hanyalah masalah terkemudian. Sekarang kajian Universiti Shizouka adalah untuk mencari bahan paling sesuai untuk menghadapi tekαηαη angkara angin atmosfera dan graviti bumi.

Dan pihak universiti ada idea yang agak menarik, cuma perlu diuji dulu.

Konsep Dalam Penyelidikan Jepun

Pada 25 September 2018, Jepun melancarkan dua satelit CubeSat bersama dengan kabel 14 meter yang lengkap dengan sebuah peranti robot bermotor. Satelit ini adalah untuk projek lain. Kiranya Universiti Shizouka sekadar menumpang untuk menguji rekacipta mereka.

Kalau ikut teori, peranti robot ini boleh bergerak antara dua satelit dengan bebas (Daley, 2018). Pada dasarnya, kabel 14 meter ini adalah sebuah laluan untuk lif iaitu peranti robot.

Saiznya kecil untuk faham sebuah teori secara praktikal. Misi ini mαlαηg sekali tidak memperolehi kesimpulan yang tuntas kerana masalah komunikasi – tetapi kegagalan ini dijadikan pengajaran, kerana pasukan sains sama sedang membuat ujian kedua dengan kabel jauh lebih panjang (McFall-Johnsen, 2019).

Jujurnya konsep ini masih terlalu awal kerana kekurangan teknologi. Dari segi kos, memang tidak munasabah kerana boleh mencecah AS$90 bilion pun.

Kos itu hanyalah anggaran. Jadi semua tahulah dengan perangai manusia suka mark-up projek kerajaan, kos boleh jadi AS$200 bilion pada bila-bila masa. Maka atas sebab ini, lebih baik guna roket saja. Cuma cita-cita Jepun wajar diberi tepukan yang gemuruh.

RUJUKAN:

Daley, J. (2018, September 5). Japan Takes Tiny First Step Toward Space Elevator. The Smithsonian Magazine.

Garvey, M. (2021, November 3). Why Tom Hanks turned down Jeff Bezos’ offer to go to space. CNN.

McFall-Johnsen, M. (2019, Oktober 6). A giant elevator could connect Earth to space using current technology, experts say — here’s how that might work. Business Insider.

Shen, M. (2021, September 15). William Shatner went to space. Here’s how much it would cost you. USA Today.


Padoman: Kompas Kuno Tamadun Melayu

Ratusan tahun sebelum orang-orang Eropah menggunakan kompas bermagnet, orang-orang Melayu telah pun mahir menggunakan kompas bermagnet untuk menentukan arah dalam pelayaran dan pembinaan candi. Sebenarnya, pelayar-pelayar Melayu amat mahir menentukan arah ketika belayar hanya dengan melihat bintang-bintang di langit. Bintang-bintang ini dinamakan sebagai bintang pedoman.

Namun begitu, orang-orang Melayu telah mencipta dan menggunakan kompas bermagnet yang hampir sama dengan ciri-ciri kompas moden. John Crawfurd telah menulis di dalam “A Descriptive Dictionary of the Indian Islands and Adjacent Countries” bahawa orang-orang Melayu telah menggunakan kompas sebelum orang-orang Eropah.

Terdapat perkataan asal dalam Bahasa Melayu bagi magnet iaitu “besi berani” dan dengan besi berani ini orang Melayu membuat kompas yang digunakan untuk menentukan arah dalam pelayaran dan aktiviti yang lain. Kompas ini dikenali dengan nama “Padoman” atau “Pandoman” (asal perkataan pedoman). Pada padoman ini diletakkan jarum bagi menunjukkan arah.

Kompas kuno Melayu ini terbahagi kepada 16 bahagian penunjuk arah yang mana 4 daripadanya menunjukkan arah yang utama (timur, barat, utara dan selatan). Manakala 12 bahagian yang lain menunjukkan arah-arah yang lain. Seterusnya John Crawfurd menyatakan bahawa dengan sebab itu, kuil-jkuil Hindu kuno di Jawa dibina dengan memiliki ketepatan arah yang mengejutkan yang mana pintu hadapannya dibina menghala ke barat dan timur.

Selain itu, John Crawfurd juga menyatakan bahawa ketika Portugis tiba di India, mereka mendapati bahawa pedagang-pedagang Islam belayar ke timur dengan menggunakan kompas. John Crawfurd seterusnya menyatakan bahawa di antara tahun 1505 hingga 1506, terdapat seorang pelayar Portugis yang belayar di antara kepulauan-kepulauan di Nusantara. Ketika beliau belayar dari Borneo ke Jawa, beliau mendapati bahawa seorang pemilik kapal di Jawa telah belayar dengan membawa kompas yang menggunakan magnet.


Kenapa SME Korea Sukar Untuk Bertahan Lama?

Kita semua tahu bahawasanya hampir keseluruhan aspek perniagaan dikuasai oleh taiku-taikun besar yang digelar sebagai chaebol.

Hal ini membuatkan syarikat-syarikat kecil Korea termasuklah perusahaan kecil dan sedarhana (SME) sukar untuk bertahan.

Malah ianya mengundang kritikan beberapa pihak apabila chaebol seolah-olah tidak mahu SME berdiri sama tinggi dengan mereka.

Situasi ini lantas semakin menjauhkan jurang antara chaebol dan SME terutama dalam aktiviti eksport.

Bayangkan chaebol masih lagi menguasai 70% eksport barangan Korea ke pasaran antarabangsa.

Semuanya bermula apabila chaebol ini diberikan modal oleh pihak pemerintah bagi membaik pulih ekonomi Korea Selatan.

Perkembangan terlalu pesat chaebol pada awalnya memberikan kesan yang baik kepada ekonomi tetapi selepas itu membunuh terus SME.

Perkara itu seolah-olah sukar diatasi apabila chaebol menguasai hampir keseluruhan ekonomi Korea Selatan. Samsung sahaja menguasai lebih 20 peratus nilai eksport Korea Selatan keluar negara.

Monopoli chaebol tidak menganggu gugat SME untuk menyediakan lebih 80 peratus peluang pekerjaan kepada rakyat Korea.

Walau bagaimanapun, SME sangat sukar untuk bersaing dibeberapa sektor yang dikuasai oleh Chaebol kerana kurang mendapat keuntungan.

SME juga tidak mampu melawan peperangan harga yang dimainkan oleh chaebol dimana mereka mampu menjual sesebuah produk dengan murah.

Manakala, SME perlu mengambil kira segala kos untuk menetapkan harga. Jadi walaupun chaebol menjana keuntungan besar, ianya terus membunuh kerana SME tidak mampu tawarkan  harga yang sama seperti chaebol.

Dalam hal ini Korea Selatan perlu campur tangan bagi memastikan ekonomi negara senantiasa stabil. Perkara ini pula sangat sukar untuk terjadi kerana kebanyakkan chaebol sangat rapat dengan sang pemerintah.

Chaebol juga boleh lakukan kerjasama dengan SME untuk memberikan projek kepada mereka.

Namun ianya dibimbang Chaebol akan mengambil kesempatan dengan menawarkan harga agak murah kepada SME untuk menguruskan projek. Senang cerita SME sangat tersepit di Korea dan dibimbangi akan terus lumpuh.

Situasi ini diburukkan lagi dengan kehadiran Covid-19 kerana SME adalah syarikat yang paling terkesan.

Perkenalan norma baharu seperti penjarakan sosial dan penutupan premis lebih awal membuatkan SME semakin sukar mendapatkan keuntungan.

Apa yang boleh dibuat oleh SME adalah dengan menjual produk ataupun menyediakan perkhidmatan dengan potongan harga. Ianya dibuat bagi memastikan SME tidak rugi besar dan wang modal dapat dikembalikan.

Persoalannya, apa akan jadi kepada SME Korea? Hampir setiap hari mereka dihimpit oleh chaebol yang mendominasi ekonomi Korea.

Ditambah lagi dengan kehadiran Covid-19 yang terus memusnahkan kemandirian SME. Mungkin pihak pemerintah Korea Selatan boleh memberikan bantuan sewajarnya dan mendesak para chaebol memberikan sedikit ruang kepada SME.

Namun, chaebol terlalu berkuasa di Korea Selatan dan kalau tidak berpihak kepada mereka kelak binasa badan.

Artikel juga boleh dibaca di lama dan portal kewangan dan ekonomi kami, The Outlook.


Kenapa Gaji CEO Terlampau Tinggi?

Setiap jutawan yang tersenarai dalam senarai jutawan majalah Forbes sudah diketahui sebagai pelopor atau peneraju industri.

Dengan gelaran jawatan seperti Ketua Pegawai Eksekutif (CEO) atau Pengerusi Eksekutif, maka gaji yang diterima juga lumayan bersesuaian dengan jawatan mereka. Begitupun, ramai merasakan gaji yang diterima juga sebagai melampau.

Berdasarkan kajian yang dibuat High Pay Centre, sebuah badan pemikir bebas yang berpangkalan di London, eksekutif-eksekutif yang bekerja untuk Indeks FTSE 100 mempunyai anggaran pendapatan £3.9 juta (RM21.6 juta).

Anggaran pendapatan ini jauh lebih besar berbanding £31,461 (RM174,869.92) yang diterima oleh pekerja biasa. Eksekutif sebegini boleh mencecah pendapatan tahunan mereka sebanyak tujuh kali dalam sehari.

Di Amerika Syarikat pula, Institut Polisi Ekonomi pula mendedahkan 350 CEO syarikat-syarikat terbesar di AS mempunyai purata pendapatan AS$21.3 juta (RM86.3 juta) pada tahun 2019.

Situasi ini menunjukkan ketidaksaksamaan semakin melebar lebih-lebih lagi dalam era pandemik Covid-19 dan mendedahkan populasi berpendapatan rendah kepada isu pengangguran, masalah kesihatan serta kemerosotan kesejahteraan kehidupan mereka.

Jadi, bagaimana kegilaan ini bermula? Sebelum tahun 80-an, gaji CEO akan dinilai oleh sistem penilaian pekerjaan keseluruhan syarikat seperti pekerja-pekerja lain.

Namun pada dekad tersebut, itulah juga permulaan kegilaan neoliberalisme yang diperkenalkan oleh Margaret Thatcher (Britain) dan Ronald Reagan (Amerika Syarikat).

Kedua-duanya memandang negatif peranan kesatuan pekerja dan bertanggungjawab mengurangkan hak mereka membela pekerja.

Keadaan ini tidak dibantu apabila sistem penilaian pekerjaan ketika itu dijahanamkan oleh penilaian gaji pasukan pengurusan dikaitkan dengan harga saham syarikat dan tawaran insentif berasaskan aset.

Hasil analisis pakar gaji eksekutif dari Sekolah Ekonomi London, Sandy Pepper mendedahkan gaji CEO meningkat sebanyak 10% berbanding gaji pekerja (3%).

Mengikut analisisnya, Pepper melihat CEO-CEO ini diberi gaji lumayan kerana mereka merupakan pendorong kepada prestasi kewangan syarikat.

Selain diberi gaji asas, mereka turut diberi pelbagai insentif termasuk bonus prestasi dan pilihan pemilikan saham syarikat.

Selain itu, bilangan syarikat yang dimiliki pemilik persendirian semakin berkurangan dan digantikan dengan pemilik-pemilik syarikat berasaskan pemilikan saham.

Dengan konsep ini, para pemegang saham dilihat lebih berkuasa kerana mahukan keuntungan bagi setiap pelaburan mereka. Bagi memastikan mereka sentiasa gembira, syarikat-syarikat bersedia melakukan apa saja termasuk meluluskan gaji CEO yang tinggi.

Bagaimanapun, menerusi sistem baru ini, pengiraan gaji mereka menjadi rumit. Pertama, syarikat akan menilai gaji mereka menerusi jawatankuasa gaji dan pampasan di mana ia dianggotai oleh ahli lembaga pengarah dan eksekutif-eksekutif syarikat lain.

Ahli-ahli jawatankuasa akan bertemu sekurang-kurangnya sekali setahun.

Selain menilai pengalaman dan prestasi syarikat di bawah kendalian seseorang CEO itu, jawatankuasa juga akan menggunakan penanda aras syarikat-syarikat lain sebagai teras utama penilaian mereka.

Selalunya, CEO-CEO akan diberi gaji dan pampasan setara dengan rakan sejawat mereka dari syarikat lain dengan jumlah diberi sama ada 50%, 70% atau 90%.

Peratusan sebegini yang menentukan sama ada gaji CEO-CEO ini naik atau kekal sama. Begitupun, satu kajian yang diterbitkan dalam Jurnal Ekonomi Kewangan pada 2010 mendapati sistem sebegini hanya meningkatkan lagi jurang perbezaan gaji CEO dengan orang bawahan mereka.

Selain itu, sistem ini seolah-olah menggalakkan CEO ini bersikap tamak hanya bagi memastikan gaji mereka setara dengan rakan sejawat mereka.

Di samping itu selain menilai gaji asas, jawatankuasa turut menilai insentif-insentif yang ditawarkan kepada CEO.

Insentif selalunya akan diberi mengikut kemampuan kewangan syarikat atau ditetapkan mengikut nilai tertentu sekiranya berjaya mencapai sasaran yang ditetapkan syarikat.

Bagaimanapun, ramai menyifatkan sistem sebegini sebagai bermasalah dan tidak telus. Hal ini demikian kerana jawatankuasa gaji dan pampasan hanya membentangkan laporan mereka kepada CEO dan bukannya ahli lembaga pengarah atau pemegang saham syarikat.

CEO boleh saja memaksa atau memberi insentif kepada mereka untuk menyediakan laporan yang menguntungkannya.

Di sebalik semua ini, masih ada pihak yang berusaha menjustifikasikan gaji yang diterima CEO-CEO ini. Alasan mereka, ia bersesuaian dengan nilai yang diberi pasaran kepada mereka.

Artikel turut boleh dibaca di portal ekonomi dan kewangan Patriots, The Outlook.


Manfaat Yang Sepanyol Dapat Daripada Empayar Kolonialnya

Empayar Sepanyol merupakan salah satu empayar kolonial Eropah terawal (dan paling lama bertahan). Ia ditubuhkan pada penghujung kurun ke-15, ketika Dunia Baru baru sahaja ditemui. Empayar Sepanyol mencapai zaman kemuncaknya pada kurun ke-16 dan kurun ke-17.

Selain menjadi kuasa besar utama Eropah, Sepanyol juga menguasai sebahagian besar Amerika Utara dan Amerika Selatan. Keberuntungan nasib Empayar Sepanyol mula berbolak-balik pada kurun berikutnya. Walaupun perjalanan sejarah Sepanyol tidak berlangsung baik di Eropah, empayarnya yang terletak jauh merentas laut tetap menikmati kemewahan.

Empayar Sepanyol berupaya bangkit dari detik-detik pahit itu pada awal kurun ke-19, namun kurun ke-19 hadir dengan membawa cabaran-cabaran baru buat mereka sekaligus membawa kepada bermulanya kejatuhan empayar itu. Namun, Empayar Sepanyol berupaya bertahan sehingga kurun ke-20. Pengunduran Sepanyol dari Sahara Sepanyol (kini Sahara Barat) pada tahun 1975 menandakan berakhirnya kekuasaan empayar berkenaan.

EMPAYAR SEPANYOL – PADA ERA PERMULAAN

Sejarah Empayar Sepanyol berakar pada kurun ke-15. Walaupun Sepanyol masih lagi terlibat dalam kempen Reconquista pada waktu itu, kebanyakan Semenanjung Iberia sudah pun berada dalam tangan Kristian. Satu-satunya negara Muslim yang tinggal di semenanjung itu (hakikatnya, sejak tahun 1249 lagi) adalah Emiriyah Granada.

Walaupun Dinasti Mariniyah dari Afrika Utara kerapkali melancarkan s3rangan demi s3rangan ke atas wilayah selatan Semenanjung Iberia, mereka gagal untuk memperoleh kemenangan kekal. Misalnya, s3rangan signifikan terakhir Mariniyah ke atas Semenanjung Iberia berlaku pada tahun 1340.

Namun, ia digagalkan oleh tentera gabungan Castile-Portugal dalam Pertempuran Rio Salado. Kempen Reconquista disudahkan pada tahun 1492, tahun di mana Granada tumbang ke tangan Isabella I dari Castile dan Ferdinand II dari Aragon, yang juga dikenali sebagai Monarki Katolik.

Tahun 1492 juga dianggap sebagai tahun bermulanya kekuasaan Empayar Sepanyol. Tidak lama selepas kejatuhan Granada, Monarki Katolik memberikan sokongan dan tajaan kepada Christopher Columbus yang mengusulkan laluan barat dari Eropah ke Asia. Sebelum itu, Columbus terlebih dahulu menyatakan rancangannya itu kepada raja Portugal.

Namun, permintaannya tidak diendahkan. Salah satu punca penolakan tersebut adalah perbezaan pendapat antara pakar Portugis dan Columbus berkenaan jarak perjalanan ke barat ini. Pihak Portugis meyakini bahawa perjalanan tersebut jauh lebih panjang berbanding apa yang dikemukakan oleh Columbus, justeru memustahilkan untuk perlayaran ini dilakukan.

Walaupun perkiraan yang dilakukan oleh Portugis itu ternyata tepat (atau setidaknya, hampir tepat), Columbus amat beruntung kerana tidak gagal sepenuhnya, sebaliknya tetap menemukan benua Amerika. Sepanyol serta-merta menuntut hak kekuasaan ke atas benua yang baru ditemui itu.

EMPAYAR SEPANYOL MENUNTUT HAK KEKUASAAN KE ATAS DUNIA BARU

Penemuan Dunia Baru ini membawa kepada pertelagahan antara Sepanyol dan Portugal, iaitu satu lagi kuasa kolonial Eropah yang sedang membangun. Portugal mendakwa bahawa semua wilayah selatan dari Kepulauan Canary harus diserahkan kepada mereka, berdasarkan Perjanjian Alcacovas yang ditandatangani pada 1479 dan diratifikasi pada tahun 1481 oleh titah paus Aeterni regis pada tahun sama.

Justeru dakwa mereka, Dunia Baru seharusnya menjadi milik Portugal. Sepanyol cuba menafikan dakwaan Portugis ini dengan meminta titah paus yang lain. Memandangkan paus pada masa itu, iaitu Alexander VI, merupakan warga Valencia dan rakan kepada Ferdinand, maka Sepanyol dengan mudah meraih titah yang memihak mereka. Tentunya, Portugal tidak bersenang hati dengan situasi sebegini.

Isu ini kemudian diselesaikan pada tahun 1494 menerusi penandatanganan Perjanjian Tordesillas. Perjanjian ini bertujuan untuk membahagikan dunia kepada dua hemisfera dari 370 buah gugusan kepulauan Cape Verde di sepanjang meridian utara-selatan. Tanah-tanah yang terletak di timur dibahagikan kepada Portugis, manakala tanah-tanah di barat pula diperuntukkan kepada Sepanyol.

Sebagai susulan daripada Perjanjian Tordesillas ini, Sepanyol bebas menubuhkan koloni di Dunia Baru dan seterusnya mendominasi rantau itu. Kebanyakan wilayah di Amerika Selatan (kecuali Brazil) jatuh ke bawah kekuasaan Sepanyol. Namun, pada beberapa dekad awal selepas Dunia Baru ditemui, Sepanyol tidak begitu meraih hasil di benua yang baru diteroka itu.

Misalnya, sehingga tahun 1510, Sepanyol langsung tidak berpeluang untuk menubuhkan sebarang petempatan kekal di tanah besar. Pengaruh mereka hanya terhad di kepulauan sahaja. Malah, koloni-koloni baru yang didirikan oleh Sepanyol juga tidak begitu menguntungkan. Apapun, situasi ini berubah setelah Sepanyol mula mendirikan koloni di tanah besar.

MASALAH-MASALAH DI TANAH AIR SEPANYOL

Dalam pada itu, pemerintahan pusat Sepanyol di Eropah terlibat dalam P3rang-P3rang Itali, iaitu satu siri pep3rangan bagi merebut kekuasaan ke atas Itali. P3rang Itali pertama (juga dikenali sebagai P3rang Charles VIII) meletus pada tahun 1494 apabila raja Perancis, Charles VIII menyerang Itali dengan niat untuk menguasai Kerajaan Naples.

Namun, kerajaan tersebut merupakan sebahagian daripada Takhta Aragon. Justeru, Monarki Katolik menumpahkan sokongan kepada raja Naples. P3rang ini berakhir pada tahun berikutnya, apabila Charles digiring keluar dari Itali oleh Liga Venice yang terdiri daripada Pope, Sepanyol, Empayar Rom Suci, Milan dan Venice.

Apapun, sebanyak tujuh lagi p3rang yang meletus antara Perancis dan musuh-musuhnya bagi merebut dominasi ke atas Itali dan ia hanya berakhir pada tahun 1559. Lima p3rang terakhir dikenali sebagai P3rang Hapsburg-Valois, yang berlanjutan sepanjang pemerintahan Charles V, raja yang dianggap sebagai pemerintah Empayar Sepanyol yang paling cekap.

Charles V dilahirkan pada tahun 1500 di Ghent, Flanders (Belgium moden) dan merupakan putera kepada Philip I the Handsome dan Joanna the Mad. Philip pula merupakan putera kepada Maximilian I si Maharaja Rom Suci dan Marcy Duchess dari Burgundy, manakala Joanna pula adalah puteri kepada Monarki Katolik.

Oleh kerana itu, Charles mempunyai hak ke atas sejumlah takhta di seluruh Eropah. Pada tahun 1506, berikutan kem4tian ayahandanya, Charles diangkat sebagai Pangeran Burgundy (Duke of Burgundy) dan meraih kekuasaan ke atas Negara-Negara Bawah. Pada tahun 1516 pula, datuk sebelah ibu Charles meninggal dunia, justeru beliau serta-merta ditabalkan sebagai Raja Sepanyol (Castile dan Aragon) dan memerintah secara bersama dengan ibunya, sehingga Joanna meninggal dunia pada tahun 1555.

Sebagai pengetahuan tambahan, Isabella meninggal dunia pada 1504 dan Joanna mewarisi takhta ibunya itu pada tahun sama. Pada tahun 1519, Charles mewarisi elaran Archduchy of Austria setelah datuk sebelah bapanya meninggal dunia. Pada tahun sama, Charles ditabalkan sebagai Maharaja Rom Suci sekaligus mengenepikan dua calon lain, iaitu Francis I si Raja Perancis dan Henry VIII si Raja England.

BAGAIMANA DUNIA BARU MEMBANTU EMPAYAR SEPANYOL

Oleh kerana itu, menjelang tahun 1519, kebanyakan wilayah di Eropah jatuh ke bawah pemerintahan Charles. Begitu juga halnya Dunia Baru yang dikuasai oleh Sepanyol. Pada tahun sama di mana Charles ditabalkan sebagai Maharaja Rom Suci, seorang conquistador Sepanyol yang bernama Hernan Cortes memulakan interaksi rasmi pertamanya dengan Empayar Aztec yang mendominasi Mexico tengah. Menjelang tahun 1521, kaum Aztec, yang menguasai empayar terkuat di Mesoamerika, tumbang ke tangan Sepanyol.

Sekitar sedekad kemudian, Empayar Inca, yang merupakan empayar pra-Columbia paling besar di benua Amerika, dit4kluk oleh sekumpulan conquistador Sepanyol pimpinan Francisco Pizarro. Semasa Sepanyol bertembung dengan mereka, Empayar Inca berpusat di banjaran gunung Andean dan ia menguasai sebahagian besar wilayah barat Amerika Selatan. Walaupun ibu kota Inca, iaitu Cusco, tumbang pada tahun 1536, kaum Inca tetap meneruskan penentangan mereka selama beberapa dekad.

Pen4klukan Empayar Aztec dan Empayar Inca ini menyumbang kepada kekayaan Sepanyol, memandangkan khazanah dari Dunia Baru mengalir masuk ke perbendaharaan Empayar Sepanyol. Emas dan perak dari benua Amerika inilah yang digunakan oleh Charles untuk membiayai pep3rangannya di Eropah.

Walaupun Sepanyol dan Perancis sudah pun berdamai setelah berakhirnya P3rang Liga Cambrai (P3rang Itali ketiga) pada tahun 1516, perdamaian ini tidak bertahan lama. Penabalan Charles sebagai Maharaja Rom Suci pada tahun 1519 melahirkan perseteruan yang tegang antara beliau dan Francis. Raja Perancis naik berang kerana beliau diketepikan, justeru bertekad mahu menuntut kekuasaan ke atas Itali.

Di pihak Charles pula, beliau melihat dirinya sebagai pemimpin dunia Kristian justeru beliau bercita-cita mahu menubuhkan monarki sejagat yang membolehkannya memegang autoriti sekular ke atas seluruh Eropah. Sebagai susulan, P3rang Hapsburg-Valois Pertama pun meletus pada tahun 1521. Charles dan Francis terus memerangi antara satu sama lain dalam empat buah pep3rangan berikutnya.

Namun, Perancis bukanlah satu-satunya masalah yang dihadapi oleh Charles. Secara umum, Reformasi Protestan dianggap dimulakan pada tahun 1517 oleh Martin Luther. Sebagai seorang penganut Katolik yang taat, Charles berusaha untuk mempertahankan Katolik dari reformis. Dewan Worms ditubuhkan pada 1521 bagi menentukan takdir Luther.

Agak menghairankan, Luther dipanggil menghadap autoriti politik dan bukannya Paus atau sidang gereja Katolik. Walau apa pun keadaannya, Luther enggan menggugurkan pendiriannya dan Charles lantas mengeluarkan Titah Worms yang mengharamkan karya-karya Luther dan mengisytiharkan beliau sebagai seorang yang telah menyeleweng dan musuh negara.

Walau bagaimanapun, keputusan ini bukan hanya gagal menyelesaikan masalah. Ia malah memburukkan lagi keadaan, hinggakan Katolik dan Protestan terus berp3rang. P3rang agama ini terus-menerus menyelubungi Eropah walau sesudah kem4tian Charles.

Para pemerintah Habsburg yang mewarisi Charles juga meneruskan idea mahu menubuhkan hegemoni Sepanyol ke atas Eropah. Oleh kerana itu, sejumlah pep3rangan dilancarkan oleh Sepanyol ke atas negara-negara Eropah dan Protestan. Dalam pep3rangan ini, politik dan agama seringkali terkait antara satu sama lain.

Misalnya, pep3rangan antara Sepanyol dan Perancis pada tahun-tahun akhir kurun ke-16 merupakan sebahagian daripada P3rang Agama Perancis. Sokongan yang diberikan oleh Sepanyol kepada Katolik Perancis dalam memerangi Protestan kononnya merupakan alasan bagi melancarkan srangan ke atas Perancis.

Empayar Sepanyol juga perlu menangani pemberontakan-pemberontakan dalaman. P3rang Lapan Puluh Tahun (juga dikenali sebagai Dutch War of Independence) merupakan sebuah pemberontakan yang dilancarkan oleh Tujuh Belas Wilayah dan ia mengakibatkan Sepanyol kehilangan kuasa ke atas kebanyakan wilayahnya di Negara-Negara Bawah.

Pep3rangan demi pep3rangan ini banyak menyusutkan perbendaharaan Sepanyol dan mereka beberapa kali mengalami muflis. Selain masalah kewangan, musuh-musuh Sepanyol di Eropah juga semakin berkuasa. Pertempuran Rocroi pada 1643 sering dianggap sebagai tanda berakhirnya dominasi Sepanyol di Eropah.

Pertempuran ini merupakan sebahagian daripada P3rang Tiga Puluh Tahun (satu lagi konflik di mana agama dan politik saling berkaitan) dan memperlihatkan kekalahan Tentera Flanders dari Sepanyol di tangan Peracnis. Apapun, Sepanyol masih tetap memegang signifikasi di Eropah.

Hanya pada tahun 1713, dengan termeterainya Perjanjian Utreth yang menamatkan P3rang Pewarisan Takhta Sepanyol, barulah Empayar Sepanyol akur pada kekuasaan negara-negara Eropah lain. Susulan daripada perjanjian ini, mereka kehilangan banyak wilayah di benua itu.

Sepanyol Belanda, Naples, Milan dan Sardinia terpaksa diserahkan kepada Austria, sementara Sicily dan sebahagian Duchy of Milan pula jatuh ke tangan Duchy of Savoy. Gibraltar dan Minorca dikuasai oleh Great Britain. Apapun, Sepanyol tetap dibenarkan untuk menguasai koloni-koloni mereka di Amerika dan wilayah-wilayah inilah yang menyumbang kepada pemulihan Sepanyol pada dekad-dekad berikutnya.

Menjelang akhir kurun tersebut, reformasi-reformasi yang diperkenalkan oleh dinastu baru Sepanyol, iaitu Dinasti Bourbon, ternyata membuahkan hasil dan ekonomi empayar semakin pulih. Sepanyol juga menikmati beberapa kemenangan di medan p3rang pada tempoh ini.

Misalnya, Sepanyol berupaya men4kluki pangkalan tentera laut British di Bahamas dalam P3rang Revolusi Amerika. Naples dan Sicily juga berjaya direbut dari Austria dalam P3rang Pewarisan Takhta Poland. Namun, kejayaan-kejayaan ini tidak bertahan lama memandangkan mereka terpaksa berhadapan dengan cabaran-cabaran baru sebaik memasuki kurun ke-19.

Dalam P3rang Napoleon, wilayah Sepanyol diduduki oleh Perancis. Raja Sepanyol ketika itu, iaitu Charles V, dipaksa menyerahkan takhta kepada puteranya, Ferdinand VII, pada tahun 1808. Pada tahun yang sama, Ferdinand juga dipaksa menyerahkan takhta kepada abang Napoleon, iaitu Joseph Bonaparte sekaligus beliau menjadi pemerintah Sepanyol yang baru. Namun, keadaan ini hanya bertahan sehingga tahun 1813, tahun di mana Dinasti Bourbon kembali meneguhkan kuasa.

Apapun, masalah yang lebih besar yang perlu dihadapi oleh Empayar Sepanyol adalah gerakan-gerakan separatis di Amerika Sepanyol. Pada tempoh antara 1810 dan 1825, Sepanyol kehilangan banyak koloninya di Amerika, termasuklah Paraguay (1811), Argentina (1816), Peru dan Mexico (1821), Venezuela, Colombia, Ecuador dan Bolivia moden (1825).

Walaupun Sepanyol bukanlah kuasa besar di Afrika, ia tetap mempunyai sejumlah koloni di benua itu, khususnya di bahagian barat Afrika Utara. Sahara Sepanyol yang dikuasai pada 1884 merupakan koloni terakhir Sepanyol. Mereka mengundurkan kekuatannya dari kawasan tersebut pada tahun 1975.

Empayar Sepanyol meninggalkan pengaruh yang berpanjangan di dunia. Pada era kemuncaknya, Sepanyol sebagai sebuah adikuasa benar-benar mempengaruhi lanskap politik Eropah dan meninggalkan kesan yang mendalam pada sejarah benua itu. Namun, legasi Empayar Sepanyol lebih tampak di wilayah-wilayah koloninya di Amerika Tengah dan Amerika Selatan. Pengaruh Sepanyol di sana masih boleh dirasai sehingga ke hari ini, menerusi Katolikisme Rom dan bahasa Sepanyol yang masih bernyawa di rantau berkenaan.

TERJEMAHAN:

Wu Mingren. (23 Mac 2020). Did the Conquest of the New World Save the Spanish Empire? Ancient Origins. https://www.ancient-origins.net/history-important-events/spanish-empire-0013457